Рим къала, Италия р-Парламент апны Апсны р-Президент Бжаниа Аслани АААК ЙхIаракIу асовет аунашвачпагIв Эгьзакь Мусси алата адепутат Далль-Оссо Маттео йпресс-конференция «АуагIахъаква рхъатаъаща дара-дара йщаквдыргылхырныс рхвитнагIа. Апсни йдуу Европи» акIвшатI.
Февраль а 9 ахъвлапын Рим, Монтечиторио Тыдзду, Италия р-Парламент пресс-конференция ъакIвдыршауа апещду апны адепутат Далль-Оссо Маттео йконференция «АуагIахъаква рхъатаъаща дара-дара йщаквдыргылхырныс рхвитнагIа. Апсни йдуу Европи» акIвшатI.
СогIвым дшаъаз онлайн форматта видеола аконференция адызгалызи йалаквази сальам райхуата тшырзынайырхатI Апсны р-Президент Бжаниа Аслан. Ауи апсышвала йгIачважвара итальйан бызшвала йатайкIуан Адуней апсуа-абаза конгресс аппарат аунашвачпагIв Таниа Кан.
А-Президент Апсны ауагIа рыхьызла аконференция йалакваз сальам риттI, аконференция нархарата йамугьи йара ауи ауыс Италия р-Парламент апны йъалачважвагIвацауагьи ареспублика ахъазла магIын ду шаму гIаликIгIатI. Бжаниа айшыста атурых даквчважватI йгьи Апсны акъральыгIвара шщаквгылуаз гIайхIватI.
«ЗкъральыгIвара сквшышвпхьадзара гIацIанакIуа Апсны къральыгIвакI атрибутиката йамазара атахъу зымгIва амапI. ХIара хIуагIахъа аквырджь унашвачпагIвчва ршовинист политика ахьантара йызгIацIцIтI: асквш 1992 август а 14 аквырджь рхъвква хIреспублика йгIагвыквстI. ХIуыс ага йбаргвызтынгьи хIара хIайгIайын хIхъа хIахвитта тынчта хIбзазарныс хвитнагIа шхIыму хIырцIабыргтI», – йхIватI а-Президент.
Ауи йыздзыргIвквуз йгIаргвалайыршвахтI Апсны зныкI экономика уысла амгIваква зымгIва хъвыркIылта ахъазы йшгIанхаз. Айсра амщтахь акъаруква зымгIва ззынархаз акъраль, ауи амлыкврхIара гIащаквыргылхра, акъральыгIва институтква рыбагъьара ракIвын. Апсны Республика а-Конституция нарахвтI, «Апсны Республика акъральыгIва хъахвитра ауысла» ашвъа мачвы ацIарцIатI. Ауыс зрыбагъьаз гIаншарата йалтI Россия Федерация Апсны асуверенитет йъадгылыз.
«ХIамайгвыргъьушта йгьаъам дипломат азазаъаща зцхIыму акъральква рпхьадзара псайспамцара йъалахIауа. ХIара йгIахIгвынгIвитI адуней апны къраль щарда хIалархIвуа йцара ахъазла заман ауыра шатахъу, ауи шуыс баргву. Апсны ажва хвы азызбауа акъральыгIваква зымгIва агIвхъатакIгьи разыгIальаматра алата йрыцынхарныс йхIазырпI. ЙхIгвапапI Италия абзазагIвчва йрыуата рыцIа-рыцIа щардагIвы хIкъральи хIгвбайари рхъа ахъаз йъагIахъыртIуа, Апсни Италии рыкъалаква ащтаныкъвауа йъалагауа. Йауа ухIварыквын, хIара хIуагIахъаква апхъанчIви заманищтарагьи йабадыритI», – дацIачIвагъватI Бжаниа.
Ауи аконференция йалакваз рынхара апны дахIвра рымазларныс дрызхIвахIвтI, аконференциягьи уыс йазынхауата йакIвшата Апсни Италии руагIахъаква райгвара азазаъащаква ртшауацIыхра йшащатахуш багъьата йшазхъайцIауа йхIватI.
Йара ауи апшта айззара йалази асасчви абаза бызшвала сальам пха рзыйтийтI АААК ЙхIаракIу асовет аунашвачпагIв Эгьзакь Мусса. Ауи йгIачважварагьи Таниа Кан йатайкIуан.
Эгьзакь Мусса Адуней апсуа-абаза конгресс – адуней шабгу апны хIуагIахъа йрыуу зымгIва адызкIылуа, ауат рыжвла ъану рпсадгьыл йту райщчва йрабадырныс, рцри бызшви рцIаскви рхчарныс ахъазла лшара гIанзыршауа организацията йхIватI. Амамыри йщаквгылу аъащи ррыбагъьара йырзынхауата аконгресс йапшым акъральква рпны жвлара-культура нархара зму, ауагIахъаква адызкIылуа ауысква аднагалитI.
«Апсуа-абаза уагIахъа рыхъазла магIын дудздза зму ари айззара апны сгIачважвара джвыквсцIауата зымгIвагьи сальам нашвасхIвитI. Апсыуакви абазакви уагIахъакIпI, ауат йгIарылцIыз ауагIа къраль 50 райхIа рпны йбзазитI. ХIдиаспора рпхьадзара мильуан йайхIапI, хIыгIвычIвгIвысква йъабзазалакIгьи йызлу акъральыгIваква дрыбагъьауа щъата йрыцIагагылапI. Адуней апсуа-абаза конгресс [апсуа-абаза] хIуагIахъи Италия ауагIахъи зныкI йрызбжьаз азазаъащаква, сквшышв щарда йынкъвыргаз культурали хвгIахвтрали ращтаныкъвараква ргIаршIыцхра йацхърагIарныс йхIазырпI», – йхIватI Эгьзакь Мусса.
Апсны атурых йалыргата дгIаквчважватI Италия р-Парламент адепутат Далль-Оссо Маттео. Ауи ареспублика ауагIахъапхьадзарагьи, ашта йгIацIанакIуагьи, уахьчIва политика статуста йамугьи гIайхIватI.
«Апсны Республика – зстатус гIвбата йаъу кIавкIаз республикапI. Грузия ауи йара йаштата йапхьадзитI, ауаса дара ауагIа ауи йгьадгылуам, даргьи Апсны Республика зхъа йахвиту къральыгIвата ршвъа йанырцIатI, жвкъралькI ауи йадгылтI, ауат йрыуата абыжьба ООН йалу къральпI. Адуней апны йалархIва-йаларымхIварыгьи Апсны экономика йгьи геополитика уысла лшара ду зму къральпI. АуагIахъа ртурых ахъа апхъанчIви заман йгIаджвыквылуазтынгьи, ауат руыжвгIанчIви турых амгIва рыцхIагIарала йылкъьапI. ХIгвыгъитI хIапхъахьыла ауи адуней апны йацыркIуашта, Италия ахъаз стратегия магIны зму ари ашта йацхърагIуш гIвзачвагьи ащардахушта. Ауи ашта хIаргьи йхIхIырдыруашта, хIхъа йазыгIахъхIтIуашта йаъапI», – йхIватI адепутат.
Апсны уызларыцынха йауаш анархараква рпны ауи Италия ахъаз гIальаматра алата туризм гIаликIгIатI.
«Туризм Апсны ахъазла йанакIвызлакIгьи магIын ду змаз нархаран. Италиягьи ауаъа швапха амдара, инвестиция алацIара, аинвестор шIыцква гIахъкъьалра ауысквала алшараква шардапI. Абарауат анархараквала йынха йауашын ноябрь агIан Ламеция-Терме апны Апсны апрезентация анакIвшуз йшангIалыз апшта Рим апны йгIахъыртIуаш аиталия-апсуа хвгIахвтра палата. (Араъа дызквчважвауа асквш 2021 декабрь а 4 Италия ашта Калабрия йаланакIуа Ламеция-Терме къала апны йакIвшаз, йайззазтынгьи онлайн форматлазтынгьи уагIата 70-гIвы райхIа злаз Апсны Респпублика адуней дипломат ргIапсра апны апрезентация акIвпI – аредакция ррытаразга). СгIачважвара алсыргауата щарда мцIуата зъанатIа йахъыцIхыз Европарламент а-Президент Сассоли Давид йажваква гIазгра стахъыпI: «АуагIа рбжьара бльын ргыл йгьауашым, ауат рыхъвашара атахъыпI», – йажва цIхъва айттI Италия р-Парламент адепутат Далль-Оссо Маттео.
Аконференция апны датшагьи йгIачважватI адвокат Латтанцио Антонио, аналитик Монселлато Суоми, Апсны агIвымакъраль уысквала а-Министерства (МИД) йазалху хъвдаквцIара зму ахIвачIвгIвы Гриттани Вито, ажвлара уыснкъвгагIв, «Кантьере лабораторио» культура адкIылара аунашвачпагIв Джильотти Витторио, АААК ЙхIаракIу асовет аппарат аунашвачпагIв Таниа Кан.
Таниа йшихIвазла, Италия атланыкъвала йгIачважваз зымгIва ахъазгIваца айззара йгьаламызтI, ауат Апсны атурыхгьи, ауи адуней-хабза статусгьи, агьагьара йщаквгылыз агеополитика аъащагьи цIолата йддырдыртI, дзачIвызлакIгьи «заджвгьи йгвы дамсуата, заджвы йахьылагьи дамхъуата дгIачважватI».
«Апсны ауыжвгIанчIви турых апны Италия р-Парламент абльынква йапхъахауата апсуа йгьи абаза бызшва «ргIатI», Апсны Республика апшыща «йаздзыргIвытI». ХIа хIшапшуала, ари уыс дупI, йаргьи уыжвласыла ауи йащтагIайуашта хIазпшитI Италия ауниверситетква ангIалра рыдчпалра, Италия абизнесгьи хвгIахвтра уысла ащтаныкъвара щаквыргылра. АкъральыгIва уысхартаква алата Апсны ахъазы йазынархата ари апш уыс Европа АдкIылара (ЕА) акъральква рпны зынгьи йгьнымшасызтI», – йгIаликIгIатI Таниа Кан.
Ауи йшихIвазла, Апсны р-Президент Бжаниа Аслани АААК ЙхIаракIу асовет аунашвачпагIв Эгьзакь Мусси аконференция йъалаз ауи амагIны рыцIагьи йщтIнахтI, йаргьи Апсны анахьанат акъральква йхътIыта йрачважварныс шамагIальамату гIанарбатI.
«Швабыж магIын ду амапI ари йапшу айчважварта хIаракIква рпны Апсны абжьы гарныс, аквырджь пропаганда йацымцауа хъвыцща ргIарныс. Ажва аламкIва, Апсны аунашвачпагIвчва ауи йъалаз – Апсны ахъахвитра йацызкIуа акъральква рыцIа йшщардахуш ахьыла йшахъуа йаквшахIатхитI. АААК ЙхIаракIу асовет аунашвачпагIв дъалазгьи уагIа щардагIв гIазцIазкIуа апсуа-абаза диаспора агIвымакъральква йырзынарху ари аполитика йшацыркIуа арыбагъьитI», – йгIахIгвынйыргIвытI Таниа Кан.
Йара ари ауыс лшарата йызчпаз Италия апны асквш 2017 агIан ашвъа йанырцIаз Италии ЕА акъралькви рпны Апсны Республика а-Дипломат уысхарта йакIвнаршауа анхара акIвпI, йхIватI а-Конгресс аппарат аунашвачпагIв.
А-Дипломат уысхарта ангIахъыртIы ауи анырхара Апсны а-МИД йазалху хъвдаквцIара зму ахIвачIвгIвы Гриттани Вито йгьи Таниа Кан йрыхъвдаквырцIатI, ауаъа йгIашIарышвта Апсны аъаща тамамта уыла йгIацIазжьуа, ауи акультури атурыхи гIазырбауа жвлара-культура нархара зму ауыс жвабапхьадзараква адыргалтI.
«Дипломатия – йауыру, гIапсара швабыжгьи зпщылу, уагIагьи млыквгIалцIыртагьи щардата йъатахъу уыспI. УахьчIвала хIызщту Апсни Италии руагIахъаква рабадырра тшауацIнарыхра акIвпI, ауи хIалархIвауа йагIвызапI, йауа ухIварыквын, агалагьи рыцIа магIны амапI апсуа-абаза уагIахъа рыхъаз ацIабырг андхIырдыруа, хIгвбайари хIцIаскви йанрыхахIыргIвазауа, ахвгIахвтра-экономика ащтаныкъвараква анщаквхIыргылуа, астудентква анамыгIдауа», – йажва цIхъва айттI Таниа Кан.
Ауи дырзыразта ажва пха рзыйхIватI «апсуаква руыс адуней апны аквчважвара йаланакIуата ари апш магIны зму ауыс адгалра йацхърагIаз аналитик йгьи агеополитика кьангьашагIв Монселлато Суоми, Апсны а-МИД йазалху хъвдаквцIара зму ахIвачIвгIвы Гриттани Вито йгьи Апсны агIвзачва».


Амультимедиа
Асквш 2020 агIан апсуа ашвахIвагIв, асуратчпагIв йгьи амультипликатор Квициниа Астамур йгIанйыршаз «АбраскIьыл йфыруысква» мультфильм Адуней апсуа-абаза конгресс ахабарргарта портал акъаруквала ангьльыз бызшвала йатаркIтI.
УахьчIва Адуней апсуа-абаза Конгресс сквш 30 ахъыцтI.
Йайшысу афильм «Сыс» Апсны ауагIа ргIвгIвы Гогуа Алексей йгIахIвахра ащатала йхъылхтI арежиссер шIа Кварчиа Амина.
Апсуа-абаза уагIахъа ргвбайара тынха йазынарху Адуней апсуа-абаза конгресси «Алашара» жвлара адкIылари рпроект «Амазара» апкъ йтата ужвыгьи фильмкI хъырхтI, ауи апсуа ашва йгIаквчважвитI. Афильм дарежиссерпI, асценарийгьи лгIвытI Чанба Самсон йыхьыз зхъу Апсуа драма театр арежиссер, Апсны апны гIатгара зму артистка Аргвын Мадина.
Апсны ауагIа руысагIв ду ЩынкIвба Баграт ажваква ззалайцIаз агара ашва «Шьышь нани» апсуа уагIа ртурых рахIа йрыцхIагIата йгIалахаз XIX асквшышв агIаншаракви асквшква 1817-1864 рагIан йакIвшаз КIавкIаз айсра йаладзквази йырмакъым чвахъабагата йалтI. Адирижер – Спиваков Владимир, амакъым «Мастера хорового пения» зхьзу Академия гвып ду йацырхIвитI.
АгIапынла Апсны апны псы гIархъалхитI, йгIакъагIитI йапшым ахIврапшдзаква, агIайыраква, ацIлаква. АААК ахабарргарта портал апсабара ауат ашвыгаква «рбыжкIра» йауата мачIкI акIвызтынгьи йгIазырбауа асуратква рабаркIыра гIатанацIитI.
АААК ахабарргарта портал Чанба Самсон йыхьыз зхъу Апсны акъральыгIва театр апны «Сариа» спектакль апресса анхагIвчва рыхъаз йангIадырбуз йхъырхыз асуратква гIатанацIитI.


Лента событий ВААК
АААК РекIа кыт афельдшер-акушер пункт хъвшвыла йацхърагIатI
РекIа кыт апны АААК ашIыпIа хъвшара ахIварала а-Конгресс агвып асквшква 1992-1993 рагIан йакIвшаз Апсны ауагIа р-Абашта айсра йаладзыз афыр Кучубериа Юрий йан Хашба-Кучубериа Ламара унашва зхъылцIауа РекIа кыт афельдшер-акушер пункт агIвычIвгIвыс апхъапхъа уызлайцхърагIуш ахъвшвква азырхвгIатI. А-ФАП акыт абзазагIвчва рыхъазла айъазартазаджвыкIпI, ауи сквшыкI ауацIа 2000-гIв райхIа тшазынадырхитI.
АААК Бамбора апхьарта апхьагIвчва ахIбаква рыхъазла ъачIвагIагIалхрала тшыбжьара акIвнаршатI
Арыпхьарала, жвлара джьгаррала, згIвадарахчарала АААК апроект апкъ йтата Бамбора апхьарта апны йжвбахауи йжвизхауи аклассква рапхьагIвчва рыхъазла ъачIвагIалхрала треннинг акIвшатI. АААК айчважвара адгалра апны йгIарцхърагIаз СогIвым къральыгIва колледж арыпхьагIв Бврцыц Алиси АГУ астудентква Касландзиа Сарии Касландзиа Нестори рразыра ажваква рзынадырхитI.
АААК РекIа кыт апны йапхъахауа медицина цхърагIарала атшыбжьараква акIвнаршатI
АААК апроект апкъ йтата МЧС аъачIвагIагIв АмычIба Индира далата РекIа кыт апны апхьагIвчва рыхъазла йапхъахауа медицина цхърагIарала йызкьазууыз атшыбжьараква акIвшатI.
Йапхъахауа медицина цхърагIара шдурадзушла атшыбжьараква арыпхьарали жвлара джьгаррали згIвадарахчарали АААК ахъвшара йаднагалитI. ЙшцIасхаз апшта апхьарта йапхъахауа медицина цхърагIара зладурадзуш ахъвшвкви аъамапсымакви согIата йарттI.
АААК Лыхны кыт апны йапхъахауа медицина цхърагIарала атшыбжьараква акIвнаршатI
ЙгIадрайгваз МЧС аъачIвагIагIв АмычIба Индирагьи далата йапхъахауа медицина цхърагIара шдурадзушла атшыбжьара адыргалтI Лыхны кыт апны апхьагIвчва рыхъазла. АцIайква зчажь блыз, удын зквшваз, зыбыгIв шIчIваз, зща гIаджвыквлыз, амара зхъа йташыз, ймахыз тамата ушицхърагIуш рархIвтI. Дара апхьагIвчвагьи йрымаджьащахъвата атренинг йгIалалтI.
Апроект апкъ йтата АААК агвып апхьарта согIата айъазагIв дъадзагIамис йчмазагIвхаз йа хьыгIа задзаз уызлайцхърагIуш ахъвшвкви аъамапсымакви ацхърагIащаква зну швъагьи рыцта йрырттI.
АААК Айкьангьашырта клуб Инджгиа Джьамбул нхара уысла йынйатI
Адуней апсуа-абаза конгресс Айкьангьашырта клуб атурыхдырыгIв Инджгиа Джьамбул йынйананхара уысква йрылачважватI. Анйара апны апсуаква рбжьаща, ртшыкIща, ртшгIвычащаауысква гIащтIырхтI.
Асквш 2022 агIан «Аимадара» агIарбараква: апроект Апсны апны сабита 400-гIв райхIа гIаланакIтI
АААК апроект «Аимадара» абзирала асквш 2022 агIан Апсны йапшым акытква йрыуу саби 400-гIв райхIа акъраль ауацIа йамдатI.
АААК Бзыб кыт апны амакъымбзибагIвчва шIаква рыхъазла йырхъвыхру мастер-класс акIвнаршатI
АААК амакъымршIыйагIв Марыхвба Абзагв далата ахваша, ноябрь а 11 атшын, Бзыб апхьагIвчва рхъвыхрата музыкала мастер-класс рзаднагалтI. Амастер-класс апхъала Марыхвба Абзагв абжьы анцIара атшауацIыхра атурых айшыста даквчважватI.
Апроект агIаджвыквцIагIвчви апхьагIвчви музыка йаквчважватI, чкIвыныргIа рыцIа йхъызхуа амакъымква запшу гIаддырдыртI, амакъым ъамапсымаквала йапшым амакъым композицияква йгIарыстI. Дара апхьагIвчвагьи рталантква гIадырбарныс лшара раутI.
Музыка нархара зму апроект шIыц асквш 2023 агIан йджвыкврыжьра ргвыгъапI. Ауи апкъ йтата макъым гIаныршарала йхътIу апхьарасахIаткви амастер-класскви акIвдыршуштI. Апроект алдыргауата йагъьу амакъым композицияквала авидеоклипква хъырхуаштI, концертгьи адыргалуаштI.
АААК Айкьангьашырта клуб абаза уагIа руагIахъа макъымква руыс йаквчважватI
Адуней апсуа-абаза конгресс Айкьангьашырта клуб аъачIвагIагIвчва гIанарайгвауамца йапшым ауысква йырзынарху алачIваква акIвнаршитI. Йызкьазууыз алачIвара нархарата йаман «Абаза уагIа руагIахъа макъымква: йацы, уахьчIва, уачIвы».
АААК Агвбедиа кыт абзазагIвчва футбол ахъаз хари футболи волейболи йызласуаш топи рхвгIарныс йырцхърагIатI
Адуней апсуа-абаза конгресс анхагIвчва ашIыпIа хъвшараква рыцынхара апкъ йтата Ткъварчал район йаланакIуа Агвбедиа кыт абзазагIвчва йырцхърагIатI. Акыт ауагIа рахIварала футболи волейболи йызласуаш топи футбол ахъаз хари рхвгIатI.
АААК Гвып кыт апны йапхъахауа медицина цхърагIара шдурадзушла тшыбжьара акIвнаршатI
Йапхъахауа цхърагIара шдурадзушла атшыбжьара МЧС аъачIвагIагIв Амычба Индира далата Гвып аквтанай апхьарта апхьагIвчва йырзадыргалтI. Атреннинг апны ацIайква зчажь блыз, удын зквшваз, зыбыгIв шIчIваз, зща гIаджвыквлыз, зхъа амара ташыз, ймахыз тамамта ушырцхърагIуш рархIвтI.
Апроект апкъ йтата АААК айъазагIв дъадзаным цхърагIара йазыбжу йыдугалуаш ахъвшвква йапхъахауа цхърагIара аквпшыраква зымгIва зну швъагьи рыцта апхьарта согIата йрырттI.


Май а 21, КIавкIаз айсра аналгаз амш агIан, Апсны йгьи Лагъь КIавкIаз ареспубликаквакI рпны аджьабара айззараква акIвшатI, ауат рпны айсра йаладзквази зпсадгьыл йтнагази гIаргвалашвахуан.
КIавкIаз айсра йаладзыз рхъмаштылра мшы, май а 21, агIан Согъвым апны мзаркIыла мгIвайсри джьабара айззари акIвшатI. Айззара йалакваз айсра йаладзыз ауагIа чIахI рзырчпатI, амхIаджьырква рчвахъабага син хIврапшдза азыщтIарцIатI, ахIврапшдза алапаква амшын йхъырыжьтI.
Аджьабара айззараква ари атшын Апсны акъалаква рпны, Лагъь КIавкIаз ареспубликвакI рпны, апсыуа-абаза йгьи адыгьа диаспора ъабзазауа акъральква рпны йакIвшатI.


АгIвыраква зымгIва
Асквш 2020 агIан апсуа ашвахIвагIв, асуратчпагIв йгьи амультипликатор Квициниа Астамур йгIанйыршаз «АбраскIьыл йфыруысква» мультфильм Адуней апсуа-абаза конгресс ахабарргарта портал акъаруквала ангьльыз бызшвала йатаркIтI.
АААК апроект «Аимадара» абзирала асквш 2022 агIан Апсны йапшым акытква йрыуу саби 400-гIв райхIа акъраль ауацIа йамдатI.
Адуней апсуа-абаза конгресс Айкьангьашырта клуб аъачIвагIагIвчва гIанарайгвауамца йапшым ауысква йырзынарху алачIваква акIвнаршитI. Йызкьазууыз алачIвара нархарата йаман «Абаза уагIа руагIахъа макъымква: йацы, уахьчIва, уачIвы».
АААК йаланакIуа Апсны апхIвысква рсовет Лагъь КIавкIаз апны йакIвшаз апсуа-абаза форум йалачважватI.
Адуней апсуа-абаза конгресс Айкьангьашырта клуб йалаквуи аъачIвагIагIвчви АААК апресс-квта апны йакIвшаз йызкьазууыз алачIвара апны апсуакви абазакви йырцIасыз азъазара гIахчара шатахъу йаквчважватI.
Апсны акытква йрыуата апхьагIвчва 300-гIв райхIа АААК йаднагалыз ауагIахъа хъвмарраквала атшыбжьараква йрылан


Атурых
СквшыкI цатI "Апсны абльын Ду амадзаква" археология проект архъйара джвыквлищтара. Ажраква йрылаз аволонтер Никулин Василий ауи анхара йгIайыланацIаз алахIвараква хIыцагIвишауата йгIарауыз гIахIайхIвтI, ауат магIныта йрыму ауыслагьи аъачIвагIагIвчва драчважватI.
Йбергьльу апсуа апхьахьа, Адуней апсуа-абаза конгресс ЙхIаракIу асовет йалу, апрофессор Чирикба Вячеслав йнига шIыц «Апсны йгьи Италия акъала-къральыгIваква XIII-XV асквшышвква рагIан. Азазаъащаква йгIарыквчважвауа абзагIвраква» аунашва АААК ахабарргарта портал йгIарайхIвтI.
Апсны апны «Апсны абльын Ду» – хIва йызпхьауа апхъанчIви хъахчага уыхваракI аъапIта ауи йамгIандзу ауыжвгIанчIвиква тамамта йгьырзыдыруам. Йалныс ауыпI азцIгIараква зымгIва джьауап гIарнатырныс сынчIва апхын зырхъйара йалагаз анаука проект.
Ачвахъабагакви атурых шIыпIакви рдуней мшы йадахIвуата АААК ахабарргарта портал Апсны акультури атурых-культура тынха ахчари рминистр йтарагылыгIв Кобахиа Батал акультура тынха агIахчара апны адахIвракви шварагIварата йаъуи руысла йачважватI.
Асквш 1992 август а 14 щымта щажьыта Грузия а-КъральыгIва совет архъвква айхамгIва ахчара швхIаусыгIвата йырчпатI, Ингур дзыгIв апны аквырджь-апсыуа къральгIвына йгIахъысын Гал – Согъвым мгIвала Апсны йгIаласкIьакIьауа йгIаджвыквылтI. Абарауаса йгIалагатI мыш 413 йнайыз, йщарычIвараз айсри апсыуа уагIахъа ргеноциди.
«АшварагIвара сахIат апны хIхъазы хIгьгIанымхатI» Ардзынба Владислав йгIачважвара йгIалхпI, асквш 1992, октябрь а 7, Лыхны.


Адуней апсуа-абаза конгресс йалаквуи аэксперткви апсуакви абазакви руагIахъа тшдырра шгIащаквыуыжьуаш амальква йрылачважватI а-Конгресс апресс-квта йакIвшаз алачIвара апны.
Адуней апсуа-абаза конгресс Айкьангьашырта клуб йалаквуи ауаъа йгIазшIыртыз аъачIвагIагIвчви август а 18 апресс-квта йакIвшаз аклуб алачIвара апны апсуакви абазакви рдиаспораква ъану агIвыма къральква рпынгьи дара р-Псадгьыл апынгьи руагIахъа тшдырра гIащаквыжьра йапщылу ауысква гIащтIырхтI.
А-Дискуссия клуб анхара адгалагIв Зантария Рустам йгIазшIитыз аъачIвагIагIвчва рыхьызква гIайхIватI. Ауат Апнсы Республика АуагIа Райззара адепутат, АААК архъйагIв секретарь Гьыцба Инар, Апсны ауагIа р-Абашта айсра аветеран, АААК ЙхIаракIу асовет йалу Барцыц Марина, Евросоюз апны акультура уысквала Апсны рхIвачIвгIвы, Германия йту апсуа диаспора йрыуу Рудат-АгIвдза Виолетта, репатриацияла АкъральыгIва комитет абашталагIвчва рабадыррала ахъвшара аунашвачпагIв Хутаба Инал ракIвта йгIацIцIтI.
«Айшва гьагьата» йакIвшуз Айкьангьашырта клуб алачIвара апны ауатыкв уыс хъадата йгIатаргаз апсуакви абазакви руагIахъа тшдырра щтIыхра шатахъу, ауи ауагIахъа гIащаквыжьра йазынхауа ауыс хъадаква йшрыуу акIвпI. Айчажвара апны йыздыслыз хъатипхьадза апхъазаман – ауагIахъа тшдырри ауи щатата йазалуаз аъащакви айцIбачва ахIбачва йангIаршIыркIгIуз – йазнарцахлун. АъачIвагIагIвчва зымгIва адгылтI адуней апны йыншауа глобализация апсуакви абазакви руагIахъара рчвнарыдзырныс шшварагIвару. Ауи швхIаусыгIвата йазалуа ауысла лгвгIанаграква йайззаз йрыцагIвылшатI Евросоюз апны акультура уысквала Апсны рхIвачIвгIвы Рудат-АгIвдза Виолетта.
«Анахьанат акъральква йгIаршIхIкIгIауа ачпащаква, абжьащаква, абзазаща швабыжта хIнарахвтI. ЙалкIгIата ауат рылубгIитI йара Апсны йту хIуагIа. ШвхIаусыгIва кIьыдакI гIауырбарныс баргвыпI, йауа ухIварыквын ауат зымгIва апщылапI: хIа йхIчIвым афачIвква, анахьанат ауагIахъаква йгIаршIхIкIгIаз агIахIвыщаква, гIвыма бызшвала йгIвыта аныла-арыла йкIыду азшIытгаква, ареклама датшагьи щарда. ХIпсадгьыл утыцIта йбзазауа адиаспора агIвыма къральква йшрылугьи дара руагIахъа рбайараква рзыгIащаквыжьтI. Йалныс ауыпI араъа, Апсны апны йыншаз йашвхIаусыгIва хъаду ауагIа рхъвыцща акIвхарныс, ауат [сквш 30 зхъа йахвиту ркъраль апны йанбзаза амщтахь] руагIахъара рчвымдзхуашызшва йырбауа йцатI», – йгIалылкIгIатI ауи.
Ага сквшигIадза апсышвали абаза бызшвали йчважвауа рпхьадзара рыцIа-рыцIа йалдзгIаргьи, апсуакви абазакви руагIахъа тшдырра – Апсны акIвызтынгьи, ауи утыцIта акIвзтынгьи – йгьымдзтI, йпхьадзитI АуагIа Райззара адепутат, АААК архъйагIв секретарь Гьыцба Инар. Ауи йшибауала, ауагIахъа тшдырра акIвпI апсуакви абазакви агIвыма къральква рпны йбзазауа адиаспоракви адызкIылуа къару хъадата йалуа. ЙхIваз йрыбагъьауата Гьыцба апсуа-абаза диаспора дъадзарыцынхаз ажвасквша руацIа дзынйалуз гIайгвалашвахтI.
«ХIтшдырра шымдзыз йаквшахIатхауа швапхата йгIауг йауаштI Трыквшта йаъу, збзазагIвчва райхIара апсыуу Кайлара кыт апны йщаквгылу ахабза: ауаъа йбзазауа рыуа аджвырагIв йтдзы йтиуазтын – ауи зхвгIа йауаш апсуагIвацаква ракIвпI. Са йшспхьадзауала, ауагIахъа тшдырра йанакIвызлакIгьи апхъа йыргылра атахъыпI», – йхIватI Гьыцба.
Апсуа-абаза уагIахъа ртшдырра гIащаквыжьра йазынхауа ауыс хъадаква йрыуата Гьыцба Инар йгIаликIгIатI хIабашталагIвчва рабадырра апымшвтра – уахьчIва йаъу атехнологияква ауи лшарата йырчпитI. УыжвгIанчIви дуней апны глобализация агIвычIвгIвара йгIарнатуа алшараква тамамта йгIрысабапра атахъыта йпхьадзитI ауи.
«ЙгIахIахвпI, ажва ахъазла, щардагIвы хIаргьи хIсабиквагьи йхIызарарха акIвмызтын сабап зламкIва йырпхьадзауа Интернет. Интернет зымгIва йрапхъата абадыргата, хIуагIа рылкIгIара, ргвбайара датшагьи щарда гIауыба йъауаш платформата уапшра атахъыпI. Ауи агIан, са сшхъвыцуала, щарда тшапсахуаштI», – йпхьадзитI ауи.
ЙгIаларгаз амакIыра далалтI аэтнолог Барцыц Маринагьи. Ауи абызшва тшдырри ауагIахъа тшдырри алыхра атахъыта йылпхьадзитI:
«Бызшва тшдырра – ауи агIвычIвгIвыс абызшва анидыруа акIвпI. УагIахъа тшдырра зымгIва йрапхъата уагIахъа шварагIварадарапI. Уцри бызшва льальата йудыруазтын ухъвыцщагьи, ууагIахъа шварагIварадарагьи, удунейпшыщагьи льальазлуштI. ХIара хIхъа злагIдыруа арат йгIашIыспхьадзаз йгьырхъазым – хIуагIахъа ръадаб, рнамыс, рбжьаща, датшагьи щарда ацпI. ХIтшдырра йахъвыкIу ауат зымгIва уахьчIвадза хIъанызлакIгьи хIгIархчатI. Са садгылитI агIвыма къральква рпны хIдиаспораква хIуагIахъа рлакта шдымрыдзыз. Ауаса йсымхIвакIва йгьауашым хIцри къраль апны хIтшдырра хIрыдзырквын хIцри бызшвагьи, хIгвбайарагьи, хIхабзаквагьи шхIчвыдзуаш», – лхIватI Барцыц Марина.
Репатриацияла АкъральыгIва комитет абашталагIвчва рабадыррала ахъвшара аунашвачпагIв Хутаба Инал ауагIахъа тшдырра гIащаквызыжьуаш хъадата йпхьадзауа хIуагIахъара ацзакIыра, Апсны къральыгIва ахъахвитри атшауацIыхри йырзабакIуаз рпахь хIборч штшазыгIдырхуа ракIвпI.
«УахьчIвала хIгIащаквхара ахъазла хвыта йазыхIтйыз тшазыгIдырхуазтын – хIуагIахъара гьхIрыдзуашым. Ауаса багъьата йхъасцIитI хIуагIа цри бызшва ардырра йацта хIкъральыгIва ащата щтIазцIаз рпахь хIборч тшазыдыррагьи рыладыркIра шатахъу», – дацIачIвагъватI ауи.
АуагIахъа тшдырра агIащаквыжьра йазынхуш дзачIвыйа йгьи дшпазынхара атахъыйа? – хIва аклуб алачIвараква зымгIва йрылазлауа «АМЧ» жвлара адкIылара аунашвачпагIв Пачалия Алиса лазцIгIара джьауапдъа йгIанхатI.
«Са сшапшуала, хIхъа гIащаквыгIыжьра ахъазла йчпара атахъу гIашIупхьадзагIвацауа йгьауашым. ХIауагIахъара шпахIхчуш? Лашарбагата йхIзалуаш дызда? – Арат азцIгIараква йшхътIу йгIанхауаркIвитI», – лгвгIанаграква гIалхIватI Пачалия.
«Айшва гьагьа» йадзхъачIваз зымгIва аглобализация агIамта ауагIахъара гIаухчата анахьанат ауагIахъаква урыламдзра ахIатырла уагIахъа идеология лыхра шатахъу йадгылтI.
Анйара алйыргауата Айкьангьашырта клуб аунашвахъцIагIв Зантария Рустам аклуб йалакву йащтагIайуа ралачIвара ари айчважвара йалаз аэксперткI дшалазлуш гIарылайхIватI.
Аклуб анхара йанархара хъадата йалтI апсуа бызшва гIащаквыжьра йгьи тшауацIнарыхра, цри бызшвала литература ауагIа йрылагара ацхърагIара, апсуа-абаза уагIахъа ртурых-культура тынха гIахчара, абашта наука тшауацIнарыхра, Апсуара ацIасква нкъвгара.


Адуней апсуа-абаза конгресс Айкьангьашырта клуб аъачIвагIагIвчва гIанарайгвауамца йапшым ауысква йырзынарху алачIваква акIвнаршитI. Йызкьазууыз алачIвара нархарата йаман «Абаза уагIа руагIахъа макъымква: йацы, уахьчIва, уачIвы».
«Абаза уагIа руагIахъа макъымква: йацы, уахьчIва, уачIвы» нархарата йызмаз Адуней апсуа-абаза конгресс Айкьангьашырта клуб алачIвара уатыкв айчважварата а-Конгресс апресс-квта апны ноябрь а 10 атшын йакIвшатI.
Экспертта ауи йалан амакъымршIыйагIв йгьи амакъымалацIагIв Агрба Тимури аэстрада ашвахIвагIв Кучубериа Ильди.
АААК Айкьангьашырта клуб аунашвахъцIагIв Зантариа Рустам ауатыкв айчважвара гIахъитIуата ауи амурад хъада гIаликIгIатI: абаза уагIа руагIахъа макъымква гIащаквыжьра йгьи тшауацIдрыхра.
«Псы зхъу закIыта йалуа, тшауацIызхуа йгьи тшызпсахуа абаза уагIа рмузыка гIащаквыжьра – уахьчIва хIалачIвара ззынарху уыс хъадапI. Азаман хIбзазара анахьанат ахъатаква рапшта амакъымршIыйарагьи псахра аланацIитI. ХачIв хъадатагьи йгIагылитI абаза уагIа рмакъым антахьгьыт йызларапшым агаща гIащаквыжьра», – йгIаликIгIатI ауи.
АмакъымршIыйагIв Агрба Тимур сквшщарда дызпщылу ауыс йгIайнатыз адырраква йайззаз йрыцагIвишатI. Ауи зымгIвагьи йырдыруа апхъанчIви макъымква абыжьгаща шIыц «ачгIвыча ршвицIитI». АршIыйагIв йшипхьадзауала, ауагIахъа музыка – абаза уагIа адуней анахьанат ауагIахъаква йызлагIарылркIгIауа закIыпI.
«АуагIахъа макъымква ауагIа рпсы рылапI. ХIара уахьчIва тшазыгIдырра атахъыпI музыка апны стилизация гIарысабап йшауаш, йара ауи атахъума, йгьатахъымма. ПроектквакI рыхъазла йа альбомкI ангIацIущтуа стилизация ауыс датшата уадгылитI. Ауаса ауи ауагIахъа рлакта йагIарбагата хIанаквчважвауа швабыж хIсакъуа хIадгылра атахъыпI. АуагIахъа рмакъымква хIанрыдынхалуа хъашвхIхвитра гIанхIыршата амаль гьамам», – йхIватI ауи.
АъачIвагIагIв ауагIахъа макъымква рпсахра датша хъатакIлагьи дадгылтI. Ауи дшхъвыцуала, ауыжвгIанчIвиква амакъымква ргвауырпхара ахIатырла азаман уацчIвырхъара атахъыпI.
«АгIвычIвгIвыс тшидыруа даналагара йгIашIарышвта йынцIра шабгу музыка йыц дгIабзазитI. Амакъымква «цкьата» абанпаракI абанпаракI йгIаршIыркIгIауамца йгIамгIвайсра атахъыпI. Ауаса ауат гвыбзыгъата урыдынхалырквын ауагIа рыцIагьи йыргвапхуштI», – йгIаликIгIатI ауи.
Аэстрада ашвахIвагIв Кучубериа Ильда сквшквакI цIитIта лара лстудия апны ашвахIвара йазылбжьитI. Ауи лбжьаматаква Апсны йапшым ашIыпIаква йрыуу цIайпI. Лынхарагьи амакъымршIыйара апны ауагIахъара гIащаквыжьрагьи йрыщата хъадата ашвахIвагIв йылпхьадзауа цри бызшва адырра акIвпI. Ильда йгIалылкIгIатI апсуа уарадква ауагIа ргвы амч, рбзазаща шгIадырбауа. Ауаса йанаъазара мгIан ду амапI йамгIаналалразлакI, концертызлакI, анкъвакъвразлакI апсуа ашваква рылазларныс.
«УахьчIва музыка апны модата йщаквгылазлакIгьи са кьангьаш гьазгIазгуам дзачIвапсыуазлакIгьи йгвы апсуа макъымква штггIауа. Ауи хIбзазара йузалымхуаш йахъвыпI», – лхIватI Ильда.
Айчважвара йалаз зымгIва ауагIахъа макъымква ауагIа йрылагара йацхърагIуш апроект шIыцква лыхра шатахъу гIалыркIгIатI.
РыцIа пасата апсуа-абаза уагIахъа ргвбайара тынха йазынарху АААКи «Алашара» жвлара адкIылари рпроект «Амазара» апкъ йтата апсуа уагIа рашваква йгIарыквчважвауа фильм хъырхтI. Абзазара йгIахъыху афильм «Апсуа ашва» ажвлара хабарргагаква рыхъаз сынчIва май а 16 агIан а-Конгресс ауысхарта апны йгIадырбатI.


Апсуа политик ду Багапщ Сергей йгIайыквчважвауа Апсны акъральыгIва университет апрофессор Бебиа Екатерина лкнига апрезентация Черкесск апны йакIвшатI
Айсан Людмила
Ашвахьа июль а 22 атшын Черкесск апны Апсны йгIвыджьхауа апрезидент Багапщ Сергей йгIайыквчважвауа акнига «Ауасаражври ахъацIари рымгIва» апрезентация акIвшатI. Акнига даавторпI йбергьльу ажурналист, Апсны акъральыгIва университет апрофессор Бебиа Екатерина.
АгIацIщтра гIалырбауата ауи апрезентация Черкесск апны йъакIвшауа дшайгвыргъьауа гIалылкIгIатI йгьи йбергьльу ауысагIв Анкваб Владимир йажваквала айщчва абаза уагIахъа тшырзыналырхатI: «КIвыхша сышвзалтI, абаза уагIа!»
«Багапщ Сергей йалкIгIата абазаква пхата дырзыъан, абаза уагIа рыжвлара-политика бзазара джьгарта далан, ауи ахIатырла хIара хIыхъазла магIны ду амапI ари анйара йара йызнымкIва дъагIайлуз Черкесск агIвырагIацIщтырта тдзы апны йъакIвшауа», – лхIватI Бебиа.
Ауи йшылхIвазла, апсуа апхъагылагIв йтгIачви йари рыхъазла аматериалква йара дабгаркIвата йазылкIкIуа далагатI, ауаса Багапщ Сергей дгIвычIвгIвыс щаквкIын, чIыдахъвыта йыхьыз дыркъагIара атахъыта йгьйымпхьадзузтI.
«Сергей Василий йпа апсуара (апсуа рпха знархару ацIасква разкIкIра – аредакция ррытаразга) анкъвгара дазгылан», – лхIватI акнига автор.
Бебиа Екатерина дшхъвыцуала, Багапщ Сергей Апсны акъральыгIвара ащаквгылри атшауацIыхри рпны йалацIара абгата хвы аквуцIарныс баргвыпI. Арат ажваква йрыцыркIуата йгIачважватI апрезентация йалаз щардагIвы. Ауат дрыуапI агвхъауа бызшвала йгIацIцIуа «Черкес хакв» газет аредактор хъада, Апсны ауагIа р-Абашта айсра аветеран Тхагъапса Увжыкъва. Ауи йшгIаликIгIазла, Багапщ Сергей апсуа уагIахъа рапхъа йгылата ртурых апны зхатI хIаракIу дгIвычIвгIвыспI.
«ХIайгвыргъьауата йхIылахIхIвитI Апсны йазцIабыргыз апхъагылагIв Ардзынба Владислав Григорий йпа йымщтахь ауи йуыс ззынардзахуата ауагIа йырпа цIабыргыз, ркъару щъата йацIагылыз агIвычIвгIвыс дъагIаншаз магIны ду шаму. Абарат йрапшу апхъагылагIвчва гIадзынзыргылыз Апсны зхъа йахвиту къральыгIвата штшауацIнахуаш йгьи йшкъагIуш кьангьаш гьалам», – йхIватI ауи.
Йбергьльу апсуа уысагIв Саканиа Гвында Багапщ Сергей нартргIа рэпос афыр, зуагIа рыхъазла ажвгIванд апны айачIва гIакIнызгаз йгьи зцришта ахъазла зхъа пшцIазцIаз Сосрыкъва дишIлырпшытI.
АуысагIв йшгIалылкIгIазла, «ауи йапшу агIвычIвгIвысква Анчва адуней йззгIаквижьуа бзира злу ауыс дуква ахъвдаквырщтырныс ахъазла акIвпI».
Багапщ Сергей аргваныта дыздыруаз зымгIвагьи ауи йгIвычIвгIвысагIа, абаза уагIа йырзынархата йынкъвигуз агвапара, Абаза район агIаныршара апны йалацIара шдуу гIалыркIгIун.
Багапщ Сергей данабгаз аргваныта йабадыруаз аэкономика наукаква рдоктор, асквшква 2004-2011 рагIан Лагъь КIавкIаз апны Апсны Республика ахьызла йазалху хъвдаквцIара нкъвызгуз Этлыхв Олеггьи айззара далан. Ауи йгIвыджьхауа апсуа президент ауагIа бзи йырбуз, Апсны йгьи Къарча-Черкес Республика райгвара тшауацIназрыхуаз, шIырпшыра змамыз политикта акIвпI дшгIайгвалашвахуа.
«Абазаква руысква рырхъйара нкъвицауата, дахIврала йаквйыршвауата Сергей Василий йпа йызнымкIва дрынйатI хIреспублика (Къарча-Черкес – аредакция ррытаразга) аунашвачпагIвчва, Россия Федерация акъральыгIва нхартаква руысхагIвчва. Ауи анцIрала хIгвы дтазлуштI дполитик дута йгьи хIуагIа дырпа цIабыргыта», – йхIватI Этлыхв Олег.
Анйара йалан Согъвымла йгIайыз агвып йрыцу Апсны акъральыгIва университет ажурналистика факультет астудентква. Ауат йрыуу Матуа Ратха йшылхIвазла, «араъа ауи лпны даъазшва акIвпI йшылбауа». Анахьанат йгIачважвакваз йрыцылкIуата ауи Багапщ Сергей дышгIвычIвгIвыс дууыз лхIватI.
«Ари акнига санапхьа йгIасгвынгIвытI ауасаражври ахъацIари рымгIва ушаламгIвайсра атахъу», – лхIватI апхIвыспачкIвын.
Акнига апрезентация знархараз айззара йалан Къарча-Черкес республика апхьахьаква, аршIыйагIвчва, ахабарргартаква рынхагIвчва, Апсны ауагIа р-Абашта айсра аветеранква, абаза жвлара адкIылараква руысхагIвчва, чкIвынргIа.
Акнига автор Бебиа Екатерина – Апсны Республика апны гIатгара зму джурналистпI, афилология наукаква дырдокторпI, Апсны акъральыгIва университет дапрофессорпI.


АААК ашIыпIа хъвшара шIыцква гIахъыртIитI Трыквшта йаланакIуа апсуа кыт Османии Токат шти рпны.
АААК ашIыпIа хъвшара шIыцква нхауа йалагуштI Трыкв Республика апны. АзакI июль а 15 Йозгат шта йаланакIуа Соргун шIыпIа йаъу апсуа кыт Османие апны йгIахъыртIытI. Ауи даунашвахъцIагIвхатI Эскинджи (Айсан) Абдулсемих.
Ужвыгьи шIыпIа хъвшаракI Токат шта апны агIахътIра уахьчIва-уачIвыпI – ахъвшара йалалуаши унашва ахъызцIуши ралхра акIвпI йгIанхахыз. Ахъвшара Токат шта йаланакIуа Йешильюрт шIыпIа апны йаныргIалу, адиаспора йалакIыта йъабзазауа гIвкыткI аднакIылуаштI.
Османие апны АААК ахъвшара ангIахъыртIуаз чва зхъаз гвып аъан – а-Конгресс архъйагIв секретарь, Апсны Республика АуагIа Райззара – а-Парламент адепутат Гьыцба Инар, Трыквшта апны йгIаныршу Адуней апсуа-абаза конгресс ашта хъвшара аунашвахъцIагIв, АААК ЙхIаракIу асовети а-Президиуми йрылу ХIапIатI АхIмад, апсуа культура квтаква р-Федерация аунашвахъацIагIв Махариа Мурат, Трыкв Республика апны йазалху хъвдаквцIара зму Апсны Республика ахIвачIвгIвы АгIвдза Ибрагим. Айззара йалан Астомбыль, Сакария датшагьи апсуакви абазакви йалакIыта йъабзазауа Трыквшта ашIыпIаква йгIартыцIыз адиаспора йрыуу уагIа щардагIв.
31-гIв АААК йалалырныс шыртахъу швъа ргIвытI Османие апны, акыт рхъада Апса Хусейн Йылдызгьи дрылата.
Османие апны дукI мцIуата Апсуа культура квта (дарнагь) гIандыршатI. АААК ашIыпIа хъвшара ангIахъыртIы амщтахь ауи аквта апсуа культура квтаква р-Федерация йнарахвтI. Адарнагь аунашвахъцIагIв ХIапIатI Дурсун ари йапшу аквтаква хIабашталагIвчва ращтаныкъвара шдымрыдзуа гIаликIгIатI.
«ХIара хIкыт апны йбзазитI ХIапIатIргIа, КъвапсыргьанргIа, НырргIа, ШвхIамузргIа, УазыргIа, МыкваргIа, АйсанргIа. Апхъала хIкыт дууын, ужвы щардагIвы тыцIхтI. Унашва зхъсцIауа адарнагь акъаруквала хIара араъа шпшдзахуш хIащтазлуштI. Сара Апсынгьи саъан, пщысквша ауаъа сынхатI. Апсынгьи апсуаквагьи бзи йызбитI, сшвызнайра стахъыпI. АлахI бзира хIанйырйатI, хIабачвымдзуа, хIкъральыгIвагьи хIзыхчауа», – дхIвахIвтI ХIапIатI Дурсун.
Османие апны датшагьи уыскI акIвшатI – Апсны ауагIа р-Абашта айсра агIан рыжвла ъану рпсадгьыл рхчарныс йцаз акыт апщыгIвбзазагIвчва «Аиааираз» («АйгIайра ахъаз») медаль рырттI. Гьыцба Инар амедаль аветеран ШвхIамуз МхIамат Эрол йнапIыцIайцIатI. Артшхъвага рквнадыргатI Къвапсыргьан Бахтийар Акйоли Мыква Омер Уазбеки. Айсра йаладзыз Къвапсыргьан Угур Полат ймедаль айсыгIв йтгIачва йрырттI.
ЙащтагIайуаз амш, июль а 16, Апсуа-абаза культура квта «Ельбудак» (Есильюрт, Буламур, Чырдак трыкв штаква йалакIыта ауаса йрыпхьитI – аредакция ррытаразга) гIахъыртIытI. Айззара йалан АААК архъйагIв секретарь, адепутат Гьыцба Инар, АААК ашта хъвшара аунашвахъцIагIв ХIапIатI АхIмад, апсуа-абаза диаспора ащтийыгIвчва, Адана апны АААК ашIыпIа хъвшара аунашвахъцIагIв Напщ Джьумальи, апсуа культура квтаква р-Федерация аунашвахъацIагIви аунашвахъцIарта йалу зджьакIи, Трыкв Республика апны йазалху хъвдаквцIара зму Апсны Республика ахIвачIвгIвы АгIвдза Ибрагим, Апсны АхвгIахвтра-рхарджьра палата апрезидент Мерцхулава Тамила, ашта уысхарта аунашвачпагIвчва, аполиция рхъада, Трыквшта рпарламент адепутат.
«Айззара гвыргъьахъвыта йакIвшатI. Аквта ангIахъыртIы амщтахь Трыквшта йауата Адуней апсуа-абаза конгресс йалакву адарнагь йаднакIылуа, ашта йту апсуакви абазакви зымгIва АААК йалалра ахъазла йатахъу анкетаква йтаргIвырныс лшара рзыгIандыршатI. Ауи ауыс джьгарта йакIвшун. АуагIа гвышхвара рылата йгьи йыртахъдзата ашвъаква ргIвуан», – йхIватI Гьыцба Инар.
Ауи йшихIвазла, ашIыпIа хъвшаракви акультура квтакви ъагIандыршаз Османии Ельбудаки апсуакви абазакви рыцIа щардагIвыта йъабзазауа ашIыпIаква йырчвыхъарапI.
«Ауи апшта йхъару хIайщчви хIахщчви руагIахъара гIархчара ахIатырла тшадыркIылта йащтаныкъвара, зынхара джвыквызцIахьаз адарнагькви ашIыпIа хъвшаракви йрабадырра, йрыцынхара ъартахъу магIын ду амапI, ауатгьи хIуагIа ртшадкIылра ауыс йгIаланакIитI», – йхIватI Гьыцба Инар.
Ауи апсуа-абаза диаспора йадкIылата йъабзазауа апны АААК ашIыпIа хъвшараква гIаныршара ауысла АААК ЙхIаракIу асовет аунашвахъцIагIв Эгьзакь Мусса йрызйыргылыз ахачIвы архъйара магIын ду амата йпхьадзитI, йшихIвауала, ауи ауыс хIуагIахъа ргвбайара ахчари тшауацIнарыхри йазынхарныс ауагIа аднакIылитI.
АААК архъйагIв секретарь Гьыцба Инар Трыквшта дъадзаныз ауаъа йынхауа АААК ашта хъвшара аунашвахъцIагIвчва Къарча-Черкес апны «Алашара» жвлара адкIылара ансисквша йаднагаллауа «Абаза» культура-спорт фестиваль йшалалуаш ауысла драчважватI. СынчIва ауи июль а 23 йгIашIарышвта а 26-дза йакIвшуштI. Ауи акIвымкIвагьи Гьыцба Инар апсуа-абаза культура квтаква р-Федерация унашвахъцIагIвчва сынчIва агъны СогIвым апны йакIвшуш Адуней апсуа-абаза конгресс айззара ду Трыквшта ахьыла йалазлуш аделегатква шалырхуаш ауысла драйкьангьаштI.
УахьчIвала Адуней апсуа-абаза конгресс ашIыпIа хъвшараква Трыквшта апны 10 йнадзитI, Апсны апны – 43.


Апсны апны
Хвитта абакIрала аклуб «Абаза» жвасквша ъахъыцIыз йазынархаз аконференция акIвшатI Афон ШIыц апны.
Афон ШIыц апны Эгьзакь Мусса йсогIакваква рыхъазла хвитта абакIрала йюбилейу Х Адуней анкъвакъвра афиналква акIвшатI.
Апсны апны АААК ЙхIаракIу асовет аунашвачпагIв Эгьзакь Мусса йсогIакваква рыхъазла хвитта абакIрала Х Адуней анкъвакъвра алагатI.
АААК Ан-абачва рклуб ан-абачвагьи асабиквагьи алата йызкьазууыз анйара акIвнаршан зпсихика ласы йщаквымгылуа йгьи ачважвара ласы йаузымщтуа ахвыцква гIащаквгылхырныс лшарата йрыму йаквчважватI.
АААК йаланакIуа Апсны апхIвысква рсовет Лагъь КIавкIаз апны йакIвшаз апсуа-абаза форум йалачважватI.
Апсны акытква йрыуата апхьагIвчва 300-гIв райхIа АААК йаднагалыз ауагIахъа хъвмарраквала атшыбжьараква йрылан
Адуней апсуа-абаза конгресс йазалхта йарыхIазырыз асогIа йазабакIтI «Апсны» этнопарк апны йакIвшаз сагIындакъаущтрала анкъвакъвраква йрылаз.
Абаза бызшвали апсуа бызшвали уыса гIапхьарала анкъвакъвра хъада йалазлуш апхьагIвчва гIалырхуата йакIвшаз анкъвакъвраква ргIарбараква йрылапшхитI Апсны апны
АААК йаланакIуа апхIвысква р-Координация совет аунашвачпагIв айсра йаладзыз Апсны ахчагIвчва ранчва дрынйатI.


СквшигIадза мартI а 24
агIан зкъвырльыкъвхара
борч зырхъйауата йаладзыз МВД КЧР-ла аэксперт-криминалист Квта
анхагIвчва–амилиция амайор БОЙКО Валерий
Петр йпа йгьи амилиция
аподполковник РЕВЕНКО Сергей Петр йпа
гIаргвалашвахуата хIреспубликала хъмаштылра
мшы адыргалитI. Сквшы
гIважвала утхъахта асквш
2001, мартI а 24 асахIат
а 6.20 надзагIвацата
МВД АдыгьахIабльа районла ахъвшара а-ОГИБДД
анхагIвчва Ставрополь
крайла йцуз «ВАЗ-2106»
автомашина гIашIадрыстI.
Амилиционерква автомобиль ргвы азгIватI, абылчIвы зту абак йбергьльым
пкъыгIвакIла йжвагван.
УацIыхъван акIвпI ауи
шагIвжвагаз анырдырхуаш…
Важна кыт йауаз,
сквш 24 йыртаз ашофер ахабзахчагIвчва ахча
ритта дыршIыцIырныс
йгвыгъазтIхIва йыгьйылдмыршатI. Автомашина
ауи ашта йаргвану абзазагIвчва йшрымзарархушыз апшта йатдрыпатI.
МВД КЧР-ла аэксперткриминалист хъвшара
анхагIвчва–амил и ц и я
аподполковник Ревенко
Сергей йгьи амилиция
амайор Бойко Валерий
ауи ангIарпшыхвуаз агIвжвара ншатI. АгIвэксперткIгьи йара ауаъа
йаладзтI. Ауи амщтахь
йшбергьыльхазла, тротилта килограмм 40 злаз
абомба анагIвжвуш азаман надзахьан.
АуагIа ртынчра гIазхчата зхъа щтIазцIаз агIвофицеркIгьи «Орден Мужества» рквнадыргатI.
Ауат йъаладзыз ашта апны сынчIва мартI а 24
йакIвшаз амитинг йалан МВД «АдыгьахIабльа» хъвшара анхагIвчва,
АдыгьахIабльа кыт гIаныршара ахъада Гергов
Мусса, АдыгьахIабльа
район администрация
анхагIвчва Табыш Мурадин йгьи Микитов Аслан,
МВД «АдыгьахIабльа»
хъвшара аветеранква
р-Совет знапIыцIу, къвырльыкъв зымхахуа амилиция аподполковник Гречкин Анатолий йгьи ауаъа
йгIаныршу ажвлара совет апредседатель Кундохов Виталий, асаби
ршIыйара Тдзы анхагIвчви асабикви.
Айззара апны МВД
КЧР-ла аэксперт-криминалист хъвшара аунашвачпагIв йзаместитель
Вайтюк Евгений ачвгьахара йаладзыз рынхагIвчва ркъвырльыкъвхара
шакIвшуз дгIаквчважватI.
Ауи амитинг йгIадгылыз
йгьи амилиционер-фырква рхъмаштылра йазцIабыргу АдыгьахIабльа
саби ршIыйара Тдзы анхагIвчви асабикви дшырзыразу гIаликIгIатI.
Амамыр бзазара гIазхчауата зхъа щтIазцIаз
МВД анхагIвчва Ревенко
Сергей йгьи Бойко Валерий дзыргIвра дакъикъа
йрызгылтI йгьи рчвахъабага ащапIы ахIврапшдзаква щтIарцIатI.
Амитинг амщтахь асаби ршIыйара Тдзы апны
Ревенко Сергей йгьи
Бойко Валерий рхъмаштылра йазынархата шахматла анкъвакъвра акIвшатI. Ауаъа хгвыпкI анкъвакъвтI.
АхIбачва руацIала йапхъахауа агыларта Тиков
КIазбек, йгIвбахауа – Мешезов Ахмат, йхпахауа
Аминов Амин йыргатI.
Аквтанай гвыпла Мешезова Наима дапхъагылагIвхатI, йгIвбахауа агыларта – Халикова Амина, йхпахауа – Бельтоева
Хадижа йырквнадыргатI.
АйцIбачва рпны зымгIва
драгъьхатI Тиков Малик,
ауи дйыщтагIайитI Брат
Аслан, йхпахауа агыларта Агыр Азамат йчIвхатI.
Ашахмат турнир апхъагылагIвчва артшхъвагакви асогIакви рыртт
Источник: riakchr.ru
СквшигIадза мартI а 24


АААК VIII Айззараду алачIвара апны Эгьзакь Мусса а-Конгресс ЙхIаракIу асовет даунашвачпагIвта даталырххтI.
Адуней апсуа-абаза конгресс VIII Айззараду йалакву йшщаквдыргылызла АААК ЙхIаракIу асовет даунашвачпагIвта Эгьзакь Мусса дгIанхитI. ЙхIаракIу асовет йалазлуши йаунашвачпагIвызлуши ралхра декабрь а 7-8 руацIа СогIвым апны йакIвшауа Айззараду аделегатква ралачIвара ахъа апны йызлапшыз уыспI. АлачIвара апны ауи акIвымкIвагьи АААК, Репатриацияла Апсны АкъральыгIва комитет йгьи Трыквшта апсуа культура квтаква р-Федерация йрызбжьу ацынхара азазаъащаква швъала йдрыбагъьатI.
Айззараду алачIвара аналагуз ауи уыста йызлапшуаш гIарылархIватI. Алхраква ракIвымкIва ауат йрылан а-Конгресс ЙхIаракIу асовети Аквта рхъвыхра комиссии ротчетква, а-Конгресс а-Устав апсахраква, датшагьи зджьакIы.
ЙхIаракIу асовет аунашвачпагIв йхъвдаквцIара нкъвызгауаркIвауа Эгьзакь Мусса абаза уагIа йрыуата VIII Айззараду йгIадгылыз зымгIва сальам райхтI, айззара ауысква йрылапшра ахъазла аделегатква рпхьадзара шнахъауагьи йхIватI. УацIыхъван ажва АААК архъйагIв секретарь Гьыцба Инар йыйтын, ауи а-Конгресс хвысквша руацIа нхарата йакIвнаршаз йауацIыхта дгIаквчважватI.
«ЙагIвсыз азаман ауацIа АААК ЙхIаракIу асовет адкIылара аунашвахъцIара органква йгьи а-Конгресс анхара агвынзыргIвуа аорганква зымгIва щаквнаргылтI. Асовет жваны йалачIватI – йа йайззауата, йа видеоконференция амальла. А-Конгресс уагIа шIыц гIалажьрала анхара ансимшы йакIвшитI. УахьчIвала АААК йгIалалыз 2500-гIв йрайхIапI. Аштаква рпны а-Конгресс алаща щаквгылтI, ауат йрылакву райззараква адгалан, ашта хъвшараква рсоветква гIандыршатI Апсны Республика, Къарча-Черкес Республика, Къабард-Балкъар Республика Адыгея Республика, Трыкв Республика, Иордан Хашимит ПаштыхIыгIва, Сирия ГIарып Республика, Египет, Германия, Аджария, Нидерланды, Ставрополь шта, Москва, Санкт-Петербург рпынква», – йгIашIипхьадзатI Гьыцба.
Ауи айззара йалакваз ргватра а-Конгресс АААК ашIыпIа хъвшараква гIаныршарала дахIвра амата йшынхаз йазынайырхатI: хвысквша руацIа Апсны акъалакви акыткви рпны хъвшара 54 гIахъыртIытI, Трыквшта акъалакви акыткви рпны – 10.
ЙгIачважвара апны Гьыцба йагIвсыз азаман ауацIа дахIврата йыззынадзаз дрыквгIашIастI. Ауат йрыуапI бызшва щардала йынхауа а-Конгресс ахабарргарта портал гIаныршара, апсуа йгьи абаза бызшваква гIащаквыжьра йгьи тшауацIдрыхрала анаука программа архъйара, ажвлара йгьи социал нархара зму агIаджвыквцIараква: АААКи Трыквшта йаъу апсуа-абаза диаспори йацыта йадыргалуа «Агвы апхара» акция, АдзыгIвбжьа кыт апны апарк гIащаквыргылхра, Уатхара кыт апны Апсны ауагIа р-Абашта айсра йаладзкваз рчвахъабага син ауыхвара ацхърагIара датшагьи проект щарда.
ЙгIайхIватI ауи Covid-19 гIаджвыквылта ашIакIраква анщаквгылаз агIамта а-Конгресс анхара адгалща шаъазгьи.
«АААК анхара шабгаз акъраль абзазагIвчва рзгIвадара ахчара йазынанархатI. Ауи апшта, ЙхIаракIу асовет аунашвачпагIв Эгьзакь Мусса коронавирус апшIагылра апны йатахъхуш амедицина нхагакви ахъахчагакви йхвгIан Апсны йгIадирыгтI. АААК ауагIа рпынква йыгIвначIвазлара анатахъха фачIвыла йгIапсуз арепатриантква ртгIачваква йырцхърагIун. Гуманитар цхърагIара йазыбжаз ауагIа 130-гIв раъара йнадзун», – йгIаликIгIатI Гьыцба.
Аквта рхъвыхра комиссия анхарала йгIачважваз «Алашара» жвлара адкIылара Черкесск апны йгIаныршу ахъвшара аунашвахъцIагIв Мыква Мурат йгIаликIгIатI хвысквша руацIа АААК акврыдзраква сом мильуан 100 йшайхIахаз. Акомиссия йшырпхьадзазла, Адуней апсуа-абаза конгресс сом мильуан 90 райхIа гIалайцIатI ЙхIаракIу асовет аунашвачпагIв Эгьзакь Мусса, сом 10 мильуанкI гIалайцIатI ЙхIаракIу асовет йалу Агрба Беслан. АААК алазара ахъазла швачIвыта йазыркIкIыз сом зыкь 44 йацпI, Трыквшта йаъу а-Конгресс ашта хъвшара асквшква 2020-2021 руацIа сом зыкь 300 аъара гIаланацIатI. Мыква Мурат йгIаликIгIатI VIII Айззараду адгалра Апсны Республика а-Правительства сом 500000-ла йшгIацхърагIазгьи.
Адокладква рымщтахь АААК ЙхIаракIу асовет шIыц йалазлуш ралхра джвыквырцIатI. А-Конгресс архъйагIв секретарь Гьыцба Инар Апсны апны АААК ашта хъвшара асовет а-Конгресс аппарат йгIартыз акандидатква ртдзахьызква дгIарыпхьатI. Айззара йалакваз акандитатква зымгIва ашвъа йшану апшта шалу ЙхIаракIу асовет йалазларныс ахъазла напIы щтIырхтI. Ауи апшта Апсны ахьыла АААК ЙхIаракIу асовет йалалтI Ашуба Арда, Чрыгъба Вячеслав, Барцыц Марина, Харазиа Вадим, Инджгиа Джьамбул, Къварча Нури, КъЧР ахьыла – Аубакь МухIадин, Мыква Мурат, Къванча Умар, Чагва Армида, КъБР ахьыла – Пшенокъва Владимир, Москва ахьыла – Агрба Беслан, Барцыц Олег, Кобахиа Беслан йгьи Уырчыкъва Мурадин, Европа адкIылара акъральква рахьыла – ХIаджьымба Эркан, Трыквшта ахьыла – АгIвдза Бюлент, Эшба Шамиль, Баркан (Маршан) Камиль, Бгъанба Атилла, Инапщба Мехмет йгьи Гечба Мурат, Аджария ахьыла – Лазба Натали, Сирия ахьыла – Маршан Шараф, Иордания ахьыла – Абаза (Чычба) Мухамад.
Ауи амщтахь АААК ЙхIаракIу асовет аунашвачпагIв далхра атахъын. Ауи аъанатIа зквдырпшуата зыхьыз гIархIваз заджвзаджвыкI йакIвпI – ауи ахъвдаквцIара нкъвызгауа Эгьзакь Мусса. Айззараду йалаз зымгIва ацшIакIта ауи Адуней апсуа-абаза конгресс ЙхIаракIу асовет дахъадата даталырххтI.
АААК ЙхIаракIу асовет аунашвачпагIв адиаспора йауу тшырзынайырхан абаза уагIа адкIылра йгьи апсуакви абазакви йырцIасу акультура ахчара а-Конгресс анхара апны нархара хъадата йшгIанхуш йазйыргвыгъатI.
«Анчва дшвзыразхатI а-Конгресс аунашвахъцIара ъатагIасызхъашвцIахыз ахъаз. ЗнапIы щтIызхыз заджвипхьадза сизыразпI. УахьчIва хIара щатата йхIыму хIапхъала хIабадучва йгIандыршахьан, хIара йхIборчу – ауат руасаражври ркъаруи хIрыквыргIапсзара ахъазла хIашIамсуа хIынхарныс, зымгIвагьи йхIызтлапIу хIуагIахъа рцIасква хIхчарныс, хIгвбайара, хIыбызшва, хвы ззыгIбауа зымгIва апхъала йнахIрыскIьауамцара адуней йрылагIгарныс акIвпI», – йхIватI Эгьзакь Мусса.
Ауи амщтахь ЙхIаракIу асовет аунашвачпагIв адкIылара а-Устав псахраквакI аларцIарныс ажва гIайгтI. Ауи апшта ауи йгIарылайхIватI АААК ЙхIаракIу асовет а-Президиум рыдзх йшауаш – ауи ахъвдаквцIараква АААК ЙхIаракIу асовет аунашвачпагIв йаппарат йнанауахвуаштI.
Ауи апсахра даквчважвауата АААК аппарат аунашвахъцIагIв Таниа Кан йгIаликIгIатI, йшцазла, асквш 2018 – а-Конгресс а-Устав шIыц аннарахв йгIашIарышвта – ЙхIаракIу асовет а-Президиум ахъгалраква ЙхIаракIу асовет аунашвачпагIв йаппарат анхагIвчва рыхъвда йшхъаз. Ужвы йнарахвыз ащаквыргылра ауи аъаща арыбагъьагIвацатI.
Айззара йалаз райхIарагIв ауи апсахра йацыркIтI: 115-гIв йрыуата 111-гIв ауи ахъаз напIы щтIырхтI.
Эгьзакь Мусса апроект шIыцква лыхра, культура нархара зму агIаджвыквцIараква йгIарыцIанакIуа аштаква йрылархIара ахъазла а-Конгресси антахьгьыт адкIыларакви рацынхара ауысгьи гIащтIихтI.
Айззараду алачIвара йалан репатриацияла Апсны Республика АкъральыгIва комитет аунашвачпагIв Харазиа Вадими Трыквшта апны апсуа культура квтаква р-Федерация (Апсуафед) аунашвачпагIв Махариа Мурати. Йщаквгылхьаз азазаъащаква дрыбагъьауата АААК, репатриацияла Апсны Республика АкъральыгIва комитет йгьи Трыквшта апны апсуа культура квтаква р-Федерация ацынхара ауысла апротоколква мачвы рыцIарцIатI.
«Ацынхара рыцIагьи йымчхара, рыцIа йалыргата йаъазара, хIуагIахъа рпахь йгылу ахачIвква рырхъйара асабап рыцIа йалахIырхIара ахъазла репатриацияла Апсны Республика АкъральыгIва комитети Трыквшта апны апсуа культура квтаква р-Федерации хIшрыцынхуш ауысла апротоколква мачвы рыцIахIцIарныс щаквыргылра нахIахвтI», – йгIарылайхIватI Эгьзакь Мусса.
Репатриацияла Апсны Республика АкъральыгIва комитет аунашвачпагIв Харазиа Вадим абаза уагIа йрыуата адуней шабгу апны йбзазауа рацынхара йпхатшу адкIылараква гIаланаркIра магIын ду шаму гIаликIгIатI.
Адуней апсуа-абаза конгресс асквш 30-ла зымгIвагьи сшвайхIвахIвитI, ЙхIаракIу асовет аунашвачпагIвгьи агвып шабгугьи адахIвраква рзыстахъпI. ХIацыта хIынхузтын абаза уагIа адкIылра ауыс апны хIдахIвраква рыцIагьи йдууызлуштI», – багъьата йхIватI Харазиа.
Трыквшта апны апсуа культура квтаква р-Федерация аунашвачпагIв Махариа Мурат акьазу анизыгIадза абаза уагIа ркультура гIащаквхара йгьи тшауацIнахра ахъазла адуней шабгу апны адиаспораква рабадырра, ращтаныкъвара тшауацIдрыхра шатахъу гIаликIгIатI.
«СазыразпI АААК нхарата йакIвнаршауа ахъаз. ЙфайдакIгьи аламкIва, закI сызгIацапахуашма-хIва дазымпшуа Эгьзакь Мусса абаза уагIа дырзынхитIта – адиаспора зымгIва рыхьызла «Анчва дузыразхатI» – йасхIвра стахъыпI. ХIанацу хIара щарда хIылшитI», – йхIватI Махариа.
Адуней апсуа-абаза конгресс VIII Айззараду анхара йауата ужвыгьи ауатыкв айчважвараква акIвшуштI. Ауаъа йгIатаргуш ауысква йрыуапI: абаза уагIа ръадаб-намыс цIасква «Апсуара», цри бызшва гIащаквыжьри ардырри ауыс зкву, чIвыныргIа гIадзныргылра йгьи тшауацIдрыхра, уыжвгIанчIви дуней апны апсабара хчарала абаргвыраква.
Адуней апсуа-абаза конгресс айззарадуква хвысквша рпны зны йакIвшалитI. Адуней шабгу йбзазауа абаза уагIа ргIащтийыгIвчва тшазыркIкIитIта адкIылара анхара агIарбараква йрылапшитI, унашвачпагIви ЙхIаракIу асовет йалазлуши алырхитI. Ауи акIвымкIвагьи айззараду апны апхъахьыла анхара апрограмма лырхитI, анхара анархара хъада дрыбагъьитI.
Адуней апсуа-абаза конгресс VIII Айззараду ахабар дыргауата йацынхитI: Апсны акъральыгIва телерадиуакомпания (АГТРК), «Абаза-ТВ» телеканал, Sputnik Апсны хабарргарта агентства.


АААК ЙхIаракIу асовет аунашвачпагIви анхагIвчва гвыпи а-Конгресс сквш 30 ъахъыцIыз йахъхIвалгIата Апсны ажвлара уыснкъвгагIвчва йрынйатI.
АААК ЙхIаракIу асовет аунашвачпагIви СогIвым апны йынхауа а-Конгресс агвыпи Апсны Республика Ажвлара палата ауысхагIвчви ранйара АААК сквш 30 ъахъыцIыз йазынархата йгьи арат амшква СогIвым апны йакIвшуш АААК VIII Айззараду апкъ йтата йадыргалуа алалраква рпны йапхъахауа анйарата йалтI.
Ауи йалан АААК ЙхIаракIу асовет йалу Кобахиа Беслан, АААК апны йгIаныршу апхIвысква р-Координация совет аунашвачпагIв Бебиа Екатерина, АААК архъйагIв секретарь Гьыцба Инар, АААК ЙхIаракIу асовет аунашвачпагIв йаппарат аунашвахъцIагIв Таниа Кан, хабарргарала АААК ахъвшара аунашвахъцIагIв Лазба Амина, арыпхьарали жвлара джьгаррали АААК ахъвшара аунашвахъцIагIв Хагба Изольда, Апсны Ажвлара палата йалакву ргвып – ауи асеретарь КIьычба Гульи драхIбата. Сасыта анйара йалан абаза газет «Абазашта» аредактор хъада Къвыл Фардауыси акорреспондент Джьмакъвыл Алини.
Анйара джвыквылцIауата КIьычба Гульи ЙхIаракIу асовет аунашвачпагIви АААК анхагIвчва гвыпи сальам гIаралхтI, а-Конгресс аюбилейлагьи драйхIвахIвтI.
КIьычба Гульи уыжвгIанчIви Апсны ащаквгылра апны АААКи а-Конгресс пIатIу зквыта йапрезидентыз Шамба Тараси ралацIара кIьыдата уаквчважвушта йшаъу лхIватI.
«А-Конгресс зтшын йгIандыршаз уалагата ауи асатырква йрылалтI Апсны апны йбергьльу ажвлара-политика уыснкъвгагIвчва дуква – Ардзынба Владиславгьи Шамба Тарасгьи рылата. Тарас Мирон йпа адуней апны хIкъраль ахьыз пшдзата йзыргуз дгIвычIвгIвысын, ауи адуней агIвынаква зымгIва рпны дырдыруан, ауи йхIвырматла Апсынгьи рыцIа-рыцIа йырдыруан», – йгIалылкIгIатI КIьычба.
Ауи АААК ЙхIаракIу асовет аунашвачпагIв Эгьзакь Мусса акультура йгьи асоциал проектква йъарыцикIуа ахъазла дшизыразу лхIватI, а-Конгресс рыцIа хвы зму агIатгараквагьи гIалгвалашвахтI.
«АААК йшIу йгьи йджьгару агвып рбзирала уахьчIва Апсны апны ауагIа рхъвмарщаква гIащаквгылхитI, культура нархара змуу гIаджвыквцIара щарда мгIва рауитI, цри бызшва гIащаквыжьрала нхара акIвшитI. Апсуа жвлара рыхъазла а-Конгресс йархъйауа апроектква зджьара йгIанымхауата магIны рымапI», – йылпхьадзитI Ажвлара палата асекретарь.
Ауи амщтахь КIьычба Гульи Эгьзакь Мусса Адуней апсуа-абаза конгресс сквш 30 ъахъыцIуа ахъазла Ажвлара палата ахIвахIвра швъа йылттI.
А-Конгресс шгIаншаз атурых гIайгвалашвахуата Ажвлара палата йалу Джьынджьолиа Сократ йгватра апсуакви абазакви ауат йрайщчву антахьгьыт ауагIахъакви Апсны ахъаз магIын ду змаз агIамта штшадыркIылыз йазынайырхатI. Ауи йшипхьадзауала, а-Конгресс ъадзанхауа асквш 30 руацIа «рахIа магIын дудздза зму ауыс – абаза уагIа адкIылра» алшатI.
Джьынджьолиа апсуа-абаза жвлара апхъахьыла йрылахьхуш щардала йызпщылу, анхара апынгьи хъгалра змазара атахъу хачIвыта йпхьадзитI хIабашталагIвчва Апсны йгIацарпахра.
«АгIвыма къральква рпны йбзазауа адиаспора уагIата жванызкьыгIв, айхIатагьи йсхIвапIта – зкьышвкIыгIвпхьадзара йнадзитI. ХIара ажвлара рахьылагьи, акъральыгIва ахьылагьи ауат Апсны йшгIайлуш алшараква рзыгIанхIыршара атахъыпI. ХIабашталагIвчва ргIайхра ауыс сквш 200 тшараунысгьи ауаштI, ауаса ауи амурад хIазцауата йапхъахауа ачIвырхъаква уахьчIва йатыхIпра атахъыпI», – дацIачIвагъватI Джьынджьолиа.
АгIвыма къральква йырту хIабашталагIвчва Апсныла йгIацарпахра анйара апны йызквчважвуз ауыс хъадаква йрыуазакIхатI. АААК ЙхIаракIу асовет аунашвачпагIв Эгьзакь Мусса йшипхьадзауала, ауи анархарала анхара дахIвра амазара ахIатырла акъральыгIви ажвлари ркъаруква адыркIылра атахъыпI. Ауи йгIаликIгIатI амхIаджьырква ртынхаква гIацарпахра ауыс йамуаш закIыта йшацамкIуаш апш гIамта бзидздза аквурыдзта цIолата йууырдырра шатахъу, ауи акIвымкIвагьи аэкономика тшауацIнауымрыхкIва, аинвестицияквагьи гIатауымгакIва йшамуаш.
«ХIайщчвакви хIахщчвакви рпсадгьыл йгIадыргылхра – хIара йхIхьыгIапI йгьи хIхачIв хъадаква йрыуазакIыпI. Ауи шузырхъйуш авласти абзазагIвчви сабап алата йайчважвалузтын акIвпI. Са йазхъасцIитI хIкъаруква адхIкIылырквын йхIзымырхъйуш хачIвыкIгьи шаъам», – йажва найырдзатI Эгьзакь Мусса.
АААК ЙхIаракIу асовет аунашвачпагIв йаъаз зымгIва йразыра ажваква рзынайырхатI, анйара анадзара хIаракIыта йшадыргалызгьи гIаликIгIатI. Ауи йшихIвазла, Адуней апсуа-абаза конгресс агIаныршара апсуа-абаза уагIахъа радкIылра апны магIын дудздза зму уыста йалтI. Эгьзакь Мусса йгIаликIгIатI йцIыхъвахауа асквшква руацIа а-Конгресс адуней шабгу йбзазауа апсуакви абазакви ъабадыруа уатыкв дута йшцаз, АААК ауысхагIвчва ргвып дугьи рынхара абаза уагIа ргвбайари рцIаскви рхчари ртшауацIыхри йшазынарху.
«УахьчIва зынхара магIын ду аму ашта йгьи ашIыпIа хъвшараква джьгарта йгIахъхIтIитI. АуагIахъа гьгIащаквхушым йгьи тшгьауацIырхуашым акыт тшауацIыхра амайауазтын – ауаъа акIвпI хIара йхIцIасу акультура ъабзазауа. АшIыпIа хъвшараква рпны тшадыркIылитI згвы цхIауа, ауыс бзиква гIалазгауа абзазагIвчва, хIаргьи ауат йрыцхIкIитI. Ауи акIвымкIвагьи, акыт уантанхауа ауи абзазагIвчва ргвтыхъква, ргвбжараква удыритI. ХIара йшхIылшауа апшта ауат ажвалагьи уыслагьи хIшырцхърагIуш хIащтапI. Абарауаса хIацыта хIынхузтын акIвпI хIзынйауа абаргвыраква амаль анрызгIахIауаш», – йгвы багъьата йхIватI Эгьзакь Мусса.
Ажурналистква радкIылара унашва ахъызцIауа (Ажвлара палатагьи йалу – аредакция ррытаразга) Хашиг Руслан Ажвлара палата апны анйара анакIвшуз Къарча-Черкес йауу йъачIвагIалагIвчва – «Абазашта» газет аредактор хъада Къвыл Фардауыси ажурналист Кълыч Руслани – Апсны Республика Ажурналистква радкIылара йалайыжьтI.
Къвыл Фардауыс лара лыхьызлагьи йлыцынхауа йыхьызлагьи Апсны Ажурналистква радкIылара йалу апрофессионалква рсатыр йалалырныс шыргвапу лхIватI.
«ХIара хIыхъазла чIахIра дупI Апсны Республика Ажурналистква радкIылара хIалалырныс. Кьангьаш гьазгIазгуам апхъахьыла хIара йхIзацалу, сабапра злу проект джьащахъва щарда шхIызпшуа. Ауи акIвымкIвагьи ЙхIаракIу асовет аунашвачпагIвгьи АААК агвыпгьи а-Конгресс сквш 30 ъахъыцIыз срайхIвахIвра стахъыпI. А-Конгресс абзирала хIара хIанйаларныс, апсуакви абазакви анхара апынгьи ращтаныкъвара хIрыбагъьарныс лшара хIауитI», – лхIватI Къвыл Фардауыс.
ХIызту асквш 2022 агIан Адуней апсуа-абаза конгресс асквш 30 артлапIитI. А-Конгресс атурых асквш 1992 октябрь агIаншараква рпны йгIаджвыквлитI. Ауи агIан, аквырджькви апсуакви райсра йанашымтаз, адуней шабгу йаъу адиаспораква ргIащтийыгIвчва Лыхны кыт апны Апсуа-абаза (абаза) уагIахъа I р-Дуней Конгресс йгIадгылтI – ауагIахъа адыркIылта рыжвла ъану рпсадгьыл Апсны рхчарныс ахъазла. ЙагIвсыз асквшква руацIа АААК ахъвдаквцIара хъада тшгьампсахтI: а-Конгресс анхара адиаспора рквта абадырраква рыбагъьара йгьи абаза уагIа ргвбайара гIащаквыжьра йырзынархапI.
Адуней апсуа-абаза конгресс VIII Айззараду ахабар дыргауата йацынхитI: Апсны акъральыгIва телерадиуакомпания (АГТРК), «Абаза-ТВ» телеканал, Sputnik Апсны хабарргарта агентства.


Атурых
ЗымгIва йрапшыз апсуа тгIачва апны йгIадзынгылыз ачкIвын дапхьарныс йгвалан, уацIыхъван къраль щарда рпны даъан, Азия Квта апны йпхIвысхушыз дгIайауын Эфиопия дигатI. Адипломат Шулумба Григорий йынхари йбзазари дрыквчважварныс бзи йгьйымбузтI, ауаса хIара ауи дыгIдыритI йгьи дгьхIхъаштылуам.
Апсны апны ауагIа зымгIва бзи йырбауа агIвгIвы Гогуа Алексей дангIадрийыз амш йадахIвуата АААК ахабарргарта портал ауи йыхъазла бзагIвра арыхIазыртI.
Асквш 1939 мартI а 11 дйытI Апсны апны рахIа бзи йырбауа ауысагIвчва йрыуазаджву Аджьба Таиф. Асквш 1992 октябрь а 9 ауи датшагьи апсыуаквакI йыцта аквырджь гвардейцква йыркIын зджьара йыргатI. АуагIа ргвква рпны ауи ужвы йъагIадзаз дбзаркIвапI, йшбзаркIву йгьи йанакIвызлакIгьи йшгIауызшIыцхауа апшта йара йгвы йгIатыцIуаз асатырква.
АААК чвахъабага чвамза аркIрала апсуаква рцIас гIанаршIыцхитI: ари гIвысквшахауата май мыз, КIвакIаз айсра йаладзкваз рджьабара амш агIан ащамакъа адыркIитI. ЙамгIанцIасйа ауи, йабагIаджвыквыл, турыхта йамайа? А-Конгресс ахабарргарта портал ауи йгIаквчважвауа йауацIыху гIвыра аднагалтI.
СквшыкI цатI "Апсны абльын Ду амадзаква" археология проект архъйара джвыквлищтара. Ажраква йрылаз аволонтер Никулин Василий ауи анхара йгIайыланацIаз алахIвараква хIыцагIвишауата йгIарауыз гIахIайхIвтI, ауат магIныта йрыму ауыслагьи аъачIвагIагIвчва драчважватI.
Къарча-Черкес апны йбергьльу ажвлара-политика уыснкъвгагIв Быджь Исмель йюбилей йадахIвуата АААК ахабарргарта портал ауи агIвычIвгIвыс джьащахъва йбзазара мгIва, йтгIачва, абзазара апны хвы ззибауи йчпарныс бзи йбауи йгIарыквчважвитI.
«Апхьарца» ансамбль йалу ащардагIв гIвысквша рапхъала макъым ъамапсымакIгьи гьрымкIысызтI, нотагьи гьырдырам – ага ауаса йаъазтынгьи щарда мцIуата йгIаншаз агвып зынла афестивальква рпны асогIаква гIатыргауа йалагатI. АААК акорреспондент ауи лшарата йызчпаз гIаллырдыртI.


Лента событий ВААК
АААК апроект «Аимадара» апкъ йтата Марквыла йауу ацIайква Гагри Мгвдзырхва кыт а-Этнопарки йыргатI
АААК апроект «Аимадара» йаланакIуа йызкьазууыз уыста йалтI Джонуа А.Н. йыхьыз зхъу Марквыла кыт апхьарта апхьагIвчва йырзадыргалыз амдара. Ауат Мгвдзырхва кыт а-Этнопарк йдырцатI, ауи амщтахь Гагра йырган ауаъагьи адельфинарий ддырбатI, акъала угIарылазырпшуа ачархгьи йаквдырчIватI. Анчва дырзыразхатI ари ауыс йацхърагIаз зымгIва: Очамчыра къала аунашвахъцIарта, Гагра къала аунашвахъцIарта, а-Парламент адепутат Аршба Астамур, адельфинарий йзырцвз Надарая Темур.


Россия Апсны ахъахвитра йацнакIищтара йцIыз ажвасквша йазынархата Согъвым апны агвыргъьахъв уысква адыргалтI. Ауат шакIвшаз Адуней апсуа-абаза конгресс ахабарргарта портал асуратква йгIадырбитI.
Согъвым апны Апсны ахъахвитра йацыркIищтара йцIуа ажвасквша дыртлапIатI: жвасквша цIытI ауи агIан Россия Федерация йырпрезидентыз Медведев Дмитрий Апсни ГIвадахь Осетии зхъа йахвиту къральыгIва кIьыдата йшаъу ахабар адуней йандйырдырызищтара.
Щымта акъраль акъала хъада абзазагIвчви асасчви Апсны йапхъахуз апрезидентква Ардзынба Владислави Багапш Сергейи рнышвынтараква йгьи Артшхъвара апарк рпны хIврапшдза щтIарцIатI.
Ауи амщтахь ареспублика арайонква зымгIва ргIащтийыгIвчва злаз акытмлыкврхIара пкъыгIваква ргIарбарта анхара джвыквнацIатI. Ауи апны асасчва апсыуа рызкъква ршIадыршварныс лшара рыман. Йара ауи асахIат агьагьара апны ауагIа уарад рхIвун, йгIахIвуан. Агвыргъьахъв йалан концерт дугьи – ауи Чанба Самсон йыхьыз зхъу Апсны акъральыгIва драма театр апны йакIвшатI. Датшагьи концерткI амшын йатшпну Согъвым аурам апны йадыргалтI – ауи йызтахъыз зымгIва запштI.
Агвыргъьахъв алдыргауата зхъа йахвиту Апсны ахъахь ажвгIванд гIатызрыкIкIаз салюталарыжьтI.


«Адуней апсуа-абаза конгресс» жвлара адкIылара адуней шабгу апны апсуа-абаза йгьи убых уагIахъаква йрыуу ауагIа рабадырра арыбагъьитI, йагIвсыз ахвысквша руацIа этнокультура ацзакIыра рыбагъьара, апсуа-абаза (абаза) йгьи убых уагIахъаква рцри бызшваква, рцIасква, рхабзаква гIахчара йгьи тшауацIдрыхра йазынархаз проект швкIпхьадзара хъйара раутI.
Арат датшагьи а-Устав йгIанахIвауа амурадква архъйара ахIатырла Адуней апсуа-абаза конгресс адуней шабгу апны ауысхартаква гIахънатIитI. Ауат йрыцынхауата йагIвсыз агIамта ауацIа ауагIахъа апхъахьыла тшауацIырхра ахъазла щата бзи гIанзыршаз апроектква абзазара йаланажьтI. Апхъахьыла хIацыта йхIчпарныс ужвыгьи щарда хIпырапI.
Асквш 2022 декабрь а 7-9 рагIан йакIвшуш «Адуней апсуа-абаза конгресс» жвлара адкIылара йызкьазуу VIII айззараду апны хIара йхIчпахьаз ауысква ргIарбараква хIрыквчважвуштI, апхъахьыла ахачIвква лыхIхуаштI йгьи а-Устав апункт 5.4.3 йшгIанахIвауа апшта ЙхIаракIу асовет йалазлуш хIрыбагъьуштI. Ауи зхъгалру айззара ду акIвпI, йаналырхуагьи айззараду анакIвшауа агIан акIвпI.
Адиаспораква рпны йаъу аорганизацияква зымгIва АААК апхъахьылагьи апсуа-абаза (абаза) уагIахъа йшырзынхуш йазхъвыцуата ашта уысхартаква рыхьызла а-Конгресс айззараду йалазлуш аделегатква ралхра гватшныта йадгылуашта хIайгвгъитI.


МартI а 24 КЧР АуагIа
Айззара (а-Парламент)
йызкьазуу й-22-хауа алачIвара апны уыс 20 райхIа йрылапштI. ЗымгIва
рапхъа асквш 2020 агIан
КЧР МВД анхара йазынарху аотчет йаздзыргIвытI. АуацIа уысквала
КЧР аминистр МЕЛЬНИЧЕНКО Александр
унашва зхъицIауа аминистерства йагIвсыз асквш
анхара агIарбараква йауацIыхта дгIарыквчважватI.
Ауи адепутатква разцIгIараква джьауап риттI,
нархараквакIла ахабзахчара рымчра шатахъу
гIайхIватI.
Адепутатква асквш
2021 КЧР абюджет йгIалалыз йхъындмырхIвыхуа ахча ззынархазлуш
щаквдыргылуата ареспублика бюджет апсахраква аларцIатI. КЧР абюджет сынчIва акврыдзраква сом зыкь 30361803,3
йнадзатI. Абюджет йызлагIалахIаз ахча азгIвадарахчара, коронавирус
ашIашIкIгIара згIва абакIра, гвжважвагIва уыс гIанымшарала анхараква,
афизкультура-згIвадарарыбагъьара комплексква, акытква ртшауацIыхра йазалху апрограмма апкъ йтата ауагIа
знадзара хIагIу дзыла
йадгалра, акыт мгIваква
капитальна рчIаджьра
драдзара йырзынадырхуштI. Арат анхараква
зымгIва гIаупхьадзарыквын, асквш 2021 апны
КЧР абюджет акврыдзраква сом зыкь 30684659,2
йнадзитI.
Асессия апны адепутатква КЧР апрокурор
йтшазынархарала «О некоторых вопросах проведения публичного мероприятия на территории Карачаево-Черкесской Республики» КЧР
а-Хабза апсахраква аларцIатI. Ауи йшунардыруала, уагIа щарда злу айззараква адызгалуа агIвымакъральла йгIарщтийыз
ахчаква йыззынарху акIвпI
йызквдрыдзра атахъу,
жвицсквша йыртамылс
йырзалырхуа ахчаква йа
йцIакIыта йамырдауа ахча
ауагIа аназырддауа йгIадрысабап йгьахвитызлушым. УагIата хвышвыгIв
райхIа злу айззараква
ракIвыршара йазалырхуа ахчаква ауыс адызгалуа аорганизация Россия Банк апны йхътIу
асчет йаланацIара атахъыпI.
Адепутатква «КъарчаЧеркес Республика апны ашIыпIа хъаунашвахъцIара ауысла» КЧР а-Хабзагьи афедеральна хабзалыхра йаквшвара ахъазла апсахраква аларцIатI.
Ауи апкъ йтата, ауагIа
ъаныкъвауа, йъайззауа
ашIыпIаква рпны кьахв
змата зпны йзымцахуа
ашIыпIа хъаунашвахъцIара органква цхърагIара
ддрадзарныс рыхъвдаквырцIатI.
Асессия апны «Административна хабзамыгIвхъгараква руысла» КЧР
а-Хабзагьи йадынхалхтI.
Ауи йаларцIаз апсахраква йшудырдыруала, ахъатачIв тыдзква рыпшцIаква рпны аинженер-коммуникация уыхвараква
акIвдыршарныс йазрыхвитуа швъа рымамызтын,
административна джьауап ддыркIуаштI. Дзы кIылыргауата аурам гIазжуа рынхараква рымщтахь амгIва йахьымпшыхырквын, ахабза йшгIанахIвауа апшта джьауап
ддыркIуаштI. Адепутатква Черкесск город а-Дума ахабзапроект йцIыхъвахауа апхьарала йнарахвтI.
Адепутатква КЧР АуагIа Айззара (а-Парламент) а-Председатель йзаместитель Эгьзакь Мусса йгIаджвыквцIарала
йлырхыз «Къарча-Черкес
Республика апны йкIьыду акъральгIвчва социальна цхърагIара драдзарала амальква руысла» КЧР а-Хабза нарахвтI.
Аны, аба змам, ныкъвадыкъва зыгIзауа атгIачваква рсабиква, асабигIзартаква рынхагIвчва ргIариква, акъральыгIва медицина нхартаква рынхагIвчва рсабиква кьазудъа асабигIзарта йнарахвра ахъазла ари ахабза лырхтI.
Асессия апны хысквша
угIалагата быжьсквша йырталындзыкIьа асабиква
ансимзы йырзалырхуа
ахча цхърагIараква руысла КЧР а-Хабза нарахвтI.
АгIвычIвгIвыс рахIа мачIта мызкIы йгIайтахъхауа
гIазтныцIуа ахча азбжа
акIвын хысквша угIалагата быжьсквшадза йырту сабикI цхърагIарата
ансимзы йзалырхуаз.
Азаман йшгIанарбазла,
асабиква ари ахча шырзалырхуагьи, атгIачва квтанайта рхъахIара зъара
йнадзара атахъу гьнанархъум. Асквш 2021 апны ауи апш аквымшвара гIанымшара ахъазла
агIвычIвгIвыс мызкIы
йгIайтахъхауа гIазтныцIуа ахча атгIачва апны
заджвипхьадза йгIайхъахIара ахъазла хысквша
угIалагата быжьсквшадза йырту асабиква ансимзы зъара рзалырхуаш щаквдыргылуаштI.
ЗхъахIара цIазкIуа атгIачваква ари асоциальна цхърагIара гьырзалырхуашым. ХIатлата
йчмазагIву, зхъазы саби
зыгIзауа, атутанакътара
йтачIву, нхара змамкIва
ашвъа йану, жвыгIвмызкIла къвырльыкъвхара йызшIыртыз ауат йыгьрыланакIуам.
Хысквша угIалагата
быжьсквшадза йырту асабиква асоциальна цхърагIараква анырзыщаквдыргылуа атгIачва йауу
къральыгIва стипендия
гIазыртуа астудентква
рхъахIарагьи гIарпхьадзуштI.
Асессия апны датшагьи республика хабзаквакI афедеральна хабзалыхра йаквшвара ахъазла апсахраква рыларцIатI.
Источник: riakchr.ru
МартI а 24 КЧР АуагIа


Аюбилей
Асквш 1939 мартI а 11 дйытI Апсны апны рахIа бзи йырбауа ауысагIвчва йрыуазаджву Аджьба Таиф. Асквш 1992 октябрь а 9 ауи датшагьи апсыуаквакI йыцта аквырджь гвардейцква йыркIын зджьара йыргатI. АуагIа ргвква рпны ауи ужвы йъагIадзаз дбзаркIвапI, йшбзаркIву йгьи йанакIвызлакIгьи йшгIауызшIыцхауа апшта йара йгвы йгIатыцIуаз асатырква.
Апрель а 21 агIан Трыквшта апсыуа диаспора ауысхагIв ду Аргвын Ирфан сквшы 85 йхъыцIуашын. Ауи йынцIра шабгу йцришта йазйымаз алахIвара пха зынгьи дгьамайжьатI, ауи алахIвара акъаругьи Апсны абзира йазынархата йырхъйуз ауысквала йгIайырбатI.
Йысквш 60 аюбилей агIаталымта Апсны агIвымакъраль уысква рэкс-министр, АААК ЙхIаракIу асовет йалу, афилология наукаква рдоктор, апрофессор Чирикба Вячеслав АААК ахабарргарта портал разцIгIараква джьауап гIаритуата дрыквчважватI йъачIвагIа шгIалихыз, анаука нхара дшадгылыз, Европа апны арыпхьагIвта дшынхуз йгьи йбзазара мгIва шакIвшуз.
Санкт-Петербург апны агIвгIвы ду Аскьындар Фазиль йюбилей йадахIвуата йадыргалыз алитература хъвлапны акIвшатI.
Когониа Иуа йынцIра айшысдзан, дшIата дпсытI, ауаса апсыуа уысара айачIвагвып рпны ауи йыйачIва зкIкIра рыцIа йымчыз йрыуазакIын. АуагIа руысагIв йысквш 115 йадахIвуата АААК ахабарргага портал йдрыхIазыртI ауи йгIайыквчважвауа абзагIвра.
Москва Пушкин йыхьыз нкъвызгауа алитература музей апны Аскьындар Фазиль йюбилей йазынархаз аршIыйара хъвлапны акIвшатI.
Апсны йгIвыджьхуз апрезидент Багапщ Сергей сынчIва йхъыцIуашыз асквш 70 аюбилей йадахIвуата Согъвым апны ахъмаштылра айззараква акIвшатI.


Асквш 2020 агIан апсуа ашвахIвагIв, асуратчпагIв йгьи амультипликатор Квициниа Астамур йгIанйыршаз «АбраскIьыл йфыруысква» мультфильм Адуней апсуа-абаза конгресс ахабарргарта портал акъаруквала ангьльыз бызшвала йатаркIтI.
«АбраскIьыл йфыруысква» йапхъахауата асквш 2020 август а 27 атшын СогIвым, Гвымба Рожден йыхьыз зхъу афилармония апны йгIадырбатI. Амультипликатор ауи йащатата апсуа хабарыжвква йгIарылху асюжет гIайахвтI. Атурых йафыр хъаду заджвгьи дзамайгIайуа, зхъахв здыруа апельуан АбраскIьыл йакIвпI. Ауи дызгIадрийыз йуагIа адгьыл гIвымаквала йауу агвыквсыгIвчва йырчвихчарныс акIвпI, йаргьи дбагъьата, дымчыта, йчхIара дута дгIадзынгылтI. АбраскIьыл атшы Араш гIайкIитIта йхъвдаквцIара йырхъйауа далагитI. Ахабарыжвква йшгIархIвауала, гIамтакI анагIвс ауи агъачва йырхъазымкIва анчваквагьи дырпшIагылуа дцан – ауи даквыдзтI, йхIаквым рхан мчымхъата дгIанхатI. АбраскIьыл йагъачва ауи гIадрысабапын афыргьи йтшгьи ахIатшпы пшвахIвла йкIыдырхIвалтI.


Харазиа Вадим
10.03.2019 19:00 Трыкв 21829Трыквшта апны йазалху хъвдаквцIара нкъвызгауа Апсны акIьыкIвара нхауищтара сквшы 25 цIитI
Трыквшта апны Апсны акIьыкIвара нхауищтара йцIауа асквш 25 руацIа псахрата йгIаншаз, баргвырата йзынйуз, проектта йлырхуаз йгьи абзазара йаларыжьуаз йрыквчважватI йапшым асквшква рагIан тшызпсахуамцара акIьыкIвара аунашвачпагIв йъанатIа нкъвызгуз ауысхагIвчва.
14.09.2018 10:55 Айчважвара 18537Харазия Вадим: адиаспора аламкIва апсуа гвбайара гьхIзыхчушым
Трыквшта апны Йазалху хъвдаквцIара зму Апсны рщтийыгIв Харазия Вадим ВААК акорреспондент длачважвауата агIвыма къральква рпны йбзазауа хIуагIа Апсны йшакъральгIвула паспорт гIапшцIыргарныс ахъазла цхърагIара рзыгIаныршара, Апсни Трыквшти рбжьара тенгьызла мгIва хътIра йгьи хабар ргарала политика лыхра шатахъу гIайхIватI.


Афон ШIыц апны Эгьзакь Мусса йсогIакваква рыхъазла хвитта абакIрала йюбилейу Х Адуней анкъвакъвра афиналква акIвшатI.
Адуней апсуа-абаза конгресс ЙхIаракIу асовет аунашвачпагIв Эгьзакь Мусса йсогIакваква рыхъазла хвитта абакIрала Х Адуней турнир афинал анкъвакъвраква акIвшатI Афон ШIыц апны амтшаша, декабрь а 11 атшын. Анкъвакъвраква Адуней апсуа-абаза конгресс асквш 30-и декабрь а 7-8 Апсны апны йакIвшаз АААК VIII Айззарадуи йырзынархата йадгалан.
ЗымгIва шалу атурнир спортсмен 130-гIв раъара азнакIкIытI, ауат ныбыжьла хгвыпкIта, хIатларала 15 категориякIта йшан. Йапхъахуз амш амцIасраква рымщтахь категориипхьадза йауата пщгIвы-пщыгIв гIанхатI. Ахвыцква рпны апхъагылара тигатI Гвдауыта йауу Гегенава Инал – асудьяква ауи йабакIыща шнардзу гIалыркIгIатI, апхъахьылагьи адахIвраква йымазларныс йызхIвахIвтI. Аспортсмен йащтагIайуа асквшгьи атурнир дгIалалта зныбыжьла рыцIа йахIбу рквтагьи дайгIайныс йгIайыргвыгъатI.
Харчилава Даниил Калининград дгIатыцIын йкъаруква йырхъвыхныс дгIайтI, йаргьи килограмм 70-дза зчакьквауа ачкIвынчва зымгIва драгъьхатI. Ауи йшихIвазла, анкъвакъвра дгIайра апхъала мчыта тширыхIазыруан – йаргьи ауи акIвпI йдахIвра йащатахаз. Даниил дзабакIквазгьи шымчыз, анкъвакъвраква аквыргъвгъвата йгьи джьащахъвата йшакIвшаз гIаликIгIатI.
Атурнир Россия ауацIала йакIвшаз чкIвыныргIа рквта хвитта абакIрала анкъвакъвраква рпны йайгIайыз Пандариа Баграти хвитта абакIрала Литва ачемпион Абдулаев Арипи райгвара амцIасрагьи алан. Ауаъа айгIайра Абдулаев йтигатI.
АхIбачва рквта йапхъахауа агыларта Саркисян Игорь йкIытI. Ауи арат анкъвакъвраква рылазара дзачIвабакIгIвызлакI йыхъазгьи магIын ду шаму гIаликIгIитI.
«Арат йрапшу анкъвакъвраква рбзирала Апсны апны хвитта абакIра тшауацIнахитI, анадзарагьи рыцIа йхIаракIхитI: йахьчIва анкъвакъвраква йрылан йапшым ашта йгьи адуней анкъвакъвраква рпны йайгIайхьаз аспортсменква. Са багъьата йхъасцIитI щарда йнамихуата ари аспорт квпшыра апны Апсны йауу йапхъахауа олимп чемпион дшгIаншуш», – йхIватI Саркисян.
Апсны ауагIа р-Абашта айсра аветеранква рыжвлара адкIылара «Аруаа» аунашвахъцIагIв Гулиа Тимур дшапшуала, атурнир алазара адуней йапшым ашIыпIаква йгIартыцIуа аспортсменква йанйаларныс, абакIрала йыззычпу абадырбаларныс, рабакIыща агъьырчIвларныс лшара рнатитI.
«ХIара хIыхъаз гвыргъьара дупI Апсны апны хвитта абакIра бзи йызбауа араъарагIвы ъайззаз. Анчва дырзыразхатI аспортсменква къвльейрата йгIадырбаз ахъазла, Анчва дырзыразхатI ауат зрыхIазырыз абжьагIвчва. КIьыдата сразыра рзынасырхара стахъыпI ари апш гвыргъьахъв лшарата йхIзызчпаз адгалагIвчва», – йхIватI Гулиа.
АААК ЙхIаракIу асовет аунашвачпагIв Эгьзакь Мусса анкъвакъвра анадзара хIаракIыта йшадгалаз гIаликIгIатI, ачемпионкви ауат рбжьагIвчви драйхIвахIвтI.
«Анкъвакъвра ъадзакIвшуз агIвымшкI руацIа хIара знадзара хIаракIыз абакIра хIгвы азхIырчIватI. Сара сгвы йгIатыцIдзауата адгалагIвчва, асудьяква, абжьагIвчва бзидздзата йъанхаз ахъазла сшырзыразу расхIвра стахъыпI. ЙалкIгIата срызхIвахIвра стахъыпI абжьагIвчва: швара швгIапсара абзирала хIара уахьчIва арат йрапшу апрофессионалква гIбитI», – йхIватI Эгьзакь Мусса.
Аспортсменква тшырзынайырхауата Эгьзакь Мусса йгIаликIгIатI апышва амдари абакIыща агъьчIври анкъвакъвраква йгIауыртуа хвы зквцIауачву швапхата йшалуа.
«Гылартата йшвкIлакIгьи – швара зымгIва швайгIайтI. Сара замгIвагьи Анчва йхъвыкI шшвылу швылызбгIитI. Кьангьаш гьазгIазуам швыуа дзачIвыздакIгьи спорт апынгьи абзазара апынгьи адахIвра дуква дшырзынадзуш», – йажва найырдзатI Эгьзакь Мусса.
АААК ЙхIаракIу асовет аунашвачпагIв анкъвакъвра апны йайгIайкваз ахча согIаква рзыщаквйыргылтI: ахIатлараква зымгIва рпны апхъагылара тызгакваз сом 15000 рырттI; йгIвбахауа агыларта зкIкваз – сом 10000, йхпахауа агыларта ахъаз согIата сом 5000 бжьан. Йшалу атурнир апны ахча согIата сом зыкь 525 ршатI. Ауи акIвымкIвагьи аспортсменква амедалькви аграмотакви рырттI. Ахъмаштылга согIаква «Абаза» спорт клуби Апсны Республика чкIвыныргIи спорти руысла АкъральыгIва комитети йадыргалтI.
АААК ЙхIаракIу асовет аунашвачпагIв, ажвлара йгьи акъральыгIва уыснкъвгагIв, абзихагIв Эгьзакь Мусса йсогIакваква рыхъазла хвитта абакIрала Адуней анкъвакъвра акIвыршара Апсны апны асквш 2011 йгIашIарышвта йцIасхатI. Ауи азаман ауацIа анкъвакъвраква России Апсни йрыуата спортсмен швкIыгIвпхьадзара гIарылалхьатI.
Адуней апсуа-абаза конгресс VIII Айззараду ахабар дыргауата йацынхитI: Апсны акъральыгIва телерадиуакомпания (АГТРК), «Абаза-ТВ» телеканал, Sputnik Апсны хабарргарта агентства.
швталра йа тшаншвцIара атахъыпI.


Адуней апсуа-абаза конгресс Апсны Республика згIвадарахчарала а-Министерства ацхърагIарала акыт апхьартаква рапхьагIвчва диспансеризация йгIакIылырщтуа йалагатI.
Адуней апсуа-абаза конгресс арыпхьарали жвлара джьгаррали згIвадарахчарали ахъвшара (ОСАЗ) Апсны Республика згIвадарахчарала а-Министерства ацхърагIарала акыт апхьартаква рапхьагIвчва диспансеризация йгIакIылрщтрала проект джвыквнажьтI.
Йапхъахауата айъазагIвчва апхьагIвчва йырпшырныс йъацаз Ткъварчал район йаланакIуа Бедиа кыт акIвпI. Адиспансеризация гIвбата йшIчIвата йадыргалтI: йапхъахуз амш Бедиа аквтанай апхьарта апхьагIвчва рща дырхъвыхырныс йарттI, йгIвымшкIхуз анализ агIарбараква рымата айъазагIвчва гIарддырпшытI.
АпхьагIвчва йгIарпшытI айъазара-профилактика педиатрияла Апсны Республика згIвадарахчарала а-Министерства аъачIвагIагIв хъада Гуниа Эсма, ацIайквагьи адуквагьи йырхьпшуа аневролог, УЗИ диагностика зчпауа, «Альба-Мед» Медицина квта аунашвачпагIв Ходжава Альбина, амедицина ахщчваква Баркалая Илони Какубава Эмми, аофтальмолог Саншулиа Фатима, арентгенолог Берзениа Аслан йгьи аотоларинголог Эшба Лана. Аща рхъвыхраква зымгIва «MedLife» лаборатория йакIвнаршатI.
АААК арыпхьарали жвлара джьгаррали згIвадарахчарали ахъвшара (АААК ОСАЗ) аунашвахъцIагIв Хагба Изольда диспансеризацияла апроект акытгIвацаква рапхьагIвчва рахIа згIаланамкIуа гIахIалхIвтI.
«АзгIваква райхIара пасата йгIаудырырквын рыцIа майрата урайъазитI. Ковид апандемия, йшыгIдыруа апшта, ауагIа рзгIвадара щаквнарыстI – асабиквагьи алата. Диспансеризацияла АААК апроект акыт хъараква йырту апхьарта йцауа ацIайква рпныла хIгIалагатI. Апроект анлыхIхуаз хIара Апсны айъазарта пхатшаква райхIара ъаныргIалу акъалаква рпны шакIву гIахIпхьадзатI, кыт щарда рбзазагIвчва медицина цхърагIара рауырныс лшарата йрыму рыцIа ймачIпI. Ауи йгIалцIла акытква рбзазагIвчва айъазагIвчва йаназаману тшгьырзынадырхум йа йгьрызцадзум», – лхIватI Хагба.
Ауи йшылхIвазла, апроект ауысла АААК Апсны Республика згIвадарахчарала аминистр Бутба Эдуард тшизынанархатI. Аминистр ари агIаджвыквцIара магIын ду амата йпхьадзан дацхърагIарныс йаквикIтI.
«ХIшангIалыз апшта, а-Министерства ауыс техникала йацхърагIитI, айъазагIвчва гвыпквагьи аднагалитI, АААК адгалра уысква ахъвдаквпI, акврыдзраквагьи йара ахчала йхънагIвитI. ХIара диспансеризация ашIчIвараква зымгIва штшырзадыгIгалуашыз ауысла збжьагажваквала йгIахIцхърагIаз аминистр йтарагылыгIв Делба Саиди апедиатр Гуниа Эсми швабыж хIырзыразпI. ХIара кьангьаш гьазгIагIгуам ари хIпроект шатахъдзу, йаназаманугьи йшакIвхIыршауа, йыгIдыритI ауи хIуагIагьи хIкъральыгIвагьи цхърагIара бзита йшырзалуаш. УахьчIва хIсабиква рзгIвадара чIыдала хIахьпшрыквын уачIвы хIыжвлара рыцIа йызгIвадазлуштI», – йгIалылкIгIатI Хагба.
АААКи Апсны Республика згIвадарахчарала а-Министерстви ари анархарала рацынхара магIын ду шаму гIалылкIгIатI апедиатр Гуниа Эсмагьи.
«АААК ауысхагIвчва акытква рапхьагIвчва диспансеризация йгIакIылщт йшауаш ауысла Апсны Республика згIвадарахчарала а-Министерства тшназынадырхатI. Ари апш проект адгалра йгьи йакIвыршара йатахъдзата йспхьадзитI. АйъазагIвчва йапхъахауата йъацаз сабита 50-гIвы йырпшытI. Апхъахьыла йхIгвыгъапI Апсны анахьанат акытква рпынгьи апрофилактика рхъвыхраква акIвхIыршауамца апхьарта йцауа ацIайква рзгIвадара кIарата йацакIуазтын гIахIхIырдырларныс, ауагIа амедицина хьпшраква йахъдымрыпауата йшгIаркIылслуш рахIхIвларныс», – йгIацылцIахтI ауи.
АААК ОСАЗ анхагIвы Хьышба Науыр йшихIвауала, апхьарта йцауа ацIайква рдиспансеризация АААК рахIа йпхатшу йгьи щарда йахву апроектква йрыуазакIыпI.
«Ужвы хIара Бедиа кыт апны йхIчпаз анахьанат рпынгьи йхIчпарныс хIпырапI. ХIара мзигIадзапхьадзагьи гIвкыткI хIцауамца асквш ацIыхъвадза апхьагIвчва 1000 йырдхIырпшра хIгвыгъапI. УахьчIвала Апсны акытква рпны апхьарта 111 нхитI, ауат рпны сабита 10000-гIв апхьитI», – йхIватI Хьышба.
Ауи ари анхара щарда шгIацIанакIуа, а-Конгрессгьи апроект йацызкIта ахчала йацхърагIуш ауагIа йырзыпшгIарныс йшхIазыру гIаликIгIатI.
«АуагIа гвалымста йшгIанымхауа йаквшахIатхауа ашвапхаква щардапI. АжвапIта, СогIвым йаъу MedLife лаборатория аунашвачпагIв Ахуба Лариса лгIаджвыквцIарала айъазагIв йатахъыта йанщаквйыргылра апхьагIвипхьадза йща ужвыгьи гIарбараквакIла ласыта йуырхъвыхырныс йауата лшара гIараутI. ХIуыс йгIалалтI Гагра йаъу «Альба-Мед» Медицина квта, ауаъа йгIахIыртыз анхагаква сабипхьадза йзгIвадара апхъапхъа йшлыхIхыз ацкIыс рыцIа цIолата йхIырхъвыхырныс хIылдыршатI. Ауи йайхIахугьи – амедицина квта адиректор Ходжава Альбина лхъатачIв абадырраква гIалрысабапын аквта зцынхауа Москва йауу аъачIвагIагIвчва асабиква ркардиограммаква йырну хвыдъа йгIарнырхтI», – йгIаликIгIатI Хьышба.
Ахвыцквагьи адуквагьи йырхьпшуа аневролог Ходжава Альбина Бедиа аквтанай апхьарта апны апхьагIвчва йшырпшыз йалакIыта даквчважватI.
«ЙахьчIва йапхъахауата АААКи хIари йхъару акытква рапхьагIвчва медицина нархарала йалакIыта йхIырхъвыхра ахIатырла рдиспансеризация ацIыхъва хIтагылтI. «Альба-Мед» Медицина квта амедахщчва хIыцта хIара Бедиа аквтанай апхьарта апхьагIвчва электрокардиограмма рхъыхIхтI, ауат йгIадырбаз Москва йауу акардиофизиологква йхIызгIанырххтI. Ауи акIвымкIвагьи абрахеоцефал артерияква (ахъвди ахъи рщаныкъвартаква) УЗИ амальла йхIырхъвыхын асаби невролог дахIырпшыхтI, флюорографиягьи хIчпатI», – лхIватI Ходжава.
Аневролог йгIалылкIгIатI апхьагIвчва зымгIва рпны ухIва ауашта, йалкIгIата апхьагIвчва хвыцдзаква рпны, неврология згIва шрылу йаквшахIатхауа апсахраква шгIарауыз.
«ХIызпшыз сабипхьадза йпны неврологияла намхъара хвыцкI гIахIаутI. Акласс айцIбаква рпны ачважвара тшауацIыхра гIахьшвитI. Аратква асаби апхьарта дыцIамылскIва йгIардырра атахъыпI. Диспансеризацияла апроект абзирала ари апроблема хIзыгIахътIтI, ужвы ауат асабиква хIшрайъазуш ацIыхъва хIтагылуаштI. Ауи йапшу ацIайква дасу йыквыргIапсу терапия гIалхIхуаштIта 14 сквша йырталындзыкIьа йхIырцуштI», – йгIацылцIахтI Ходжава.
Бедиа кыт аквтанай апхьарта адиректор Меладзе Ия апроект адызгалызгьи ауи йалаз айъазагIвчвагьи асабиква йъарпшыз ахъазла дшырзыразу лхIватI.
«ЙахьчIва хIара хIапхьарта АААК анхагIвчви згIвадарахчарала а-Министерства айъазагIвчва гвыпи гIайтI. ХIара диспансеризацияла апроект адызгалыз зымгIвагьи хIырзыразпI. ХIкыт абзазагIвчва щардагIв медицина профилактика йгIакIылсларныс гьрылшум. АпхьагIвчва анализква рчпатI, атерапевт, алор айъазагIв, аокулист гIарпшытI, рентген, УЗИ, флюорография рхъырхтI. Зпны кIара гIарауыз ран-рабачва айъазагIвчва йрачважварныс лшара рыман. ЙгIазпшыз рызджьакI ашвъа йанырцIан рылапш йацIазлуштI», – лхIватI ауи.
Диспансеризацияла апроект амедицина квтаква ъаныргIалу акъалаква йырчвыхъару акытква рапхьагIвчва йнардзата медицина цхърагIара шрадзуш йазынархапI. Апроект адгалагIвчва хачIвыта йдыргылитI асквш 2023 ацIыхъвадза акытква рапхьагIвчва 1000-гIвы райхIа диспансеризация йгIакIылырщтныс.
швталра йа тшаншвцIара атахъыпI.


Апсны апны октябрь а 16-18 руацIа йапхъахауата йакIвшаз «Абаза» культура-спорт фестиваль Согъвым апны концерт дула йалгатI.
Барганджиа Саид
Адуней апсуа-абаза конгресс йапхъахауата Апсны апны йакIвнаршаз «Абаза» культура-спорт фестиваль октябрь а 18 Согъвым АмхIаджьырква рдзытшпурам апны гвыргъьахъв дула йалгатI.
АРИ АГIАНШАРА АСУРАТЛЕНТА АПШРА>>
Апсны акъральыгIва драмтеатр апахь сцена дыргылтI. Щыбжьан араъа акъала абзазагIвчви афестиваль асасчви айззауа йалагатI. ЗымгIвагьи ргвква гIащтIырхуа йгIагун ауагIахъа макъымква. ТIакIв анцIы асцена йгIаквылтI агвыргъьахъв программа акIвзыршуз Апсни Къарча-Черкеси рпны йбергьльу артистква Хагба Кьасоуи Напщ Аминати. Ауат асасчва сальам анрарх амщтахь асцена дхъалтI Адуней апсуа-абаза конгресс ЙхIаракIу асовет аунашвачпагIв Эгьзакь Мусса. Ауи агвыргъьахъв асасчва тшырзынайырхауата апсуа-абаза уагIахъа ртурых даквчважватI афестиваль ацIасква рыбагъьара шатахъугьи йхIватI.
«ХIара Апсны акультура йацхIкIра, Апсны зымгIвагьи чва бзила йшгIапшуаш хIазынхара атахъыпI. ЙгIахIгвынгIвра атахъыпI тIакIв хIачвыхъарата хIбзазаргьи ауи хIащтаныкъвара пырхагата йазал йшамуаш. Ужвы йнанаркIыта рыцIагьи аргваныта хIащтаныкъвуштI. ХIара хIацыта йхIзымчпуш закIгьи гьаъам. Ауи йаквшахIатхитI хIара хIтурых. ХIапхъахьыла ауи атурых шцуш зпщылу хIара хIакIвпI, азаджв азаджв хIшизаъазлуш, хIшацацхърагIуш акIвпI. УахьчIва хIара хIацыпI йгьи йхIзыгIарбатI багъьата апхъала хIшзычIвырхъуш», – йхIватI АААК ЙхIаракIу асовет ахъада.
Азаджв йцIыхъв азаджв дтагыла ауатыкв йгIаталуан апсуа йгьи абаза гIахIвчва гвыпква, ашвахIвагIвчва, амакъымасчва. Аконцерт анакIвшуз зымгIвагьи зызпшуаз ауысгьи ншатI: ауи апхъала атшын йалгаз хвитта абакIрала VIII адуней анкъвакъвраква рпны асогIа хъада – Эгьзакь Мусса йазалху йкубок зквнадыргаз йыхьыз гIархIватI. Ауи Къарча-Черкес йауу Тобыль Алан йакIвта йгIацIцIтI.
Афестиваль алгамта асасчва аконцерт йахъазымкIва датшагьи джьащахъвара щарда рызпшуан. Агвыргъьахъв ъакIвшуз ауатыкв шта-штата йшан: араъа абазаква гIазырбауа апхъа заман агIан йхъырхыз суратква йыргIарбартапI, арахьараъа алингвист картаква йыртыппI, мачIкI унаскIьата Апсны акъральыгIва музей акъачIвахыртаква йгIарыгIвнырхыз апкъыгIвакви АлбыргIан кыт аэтнография музей апны йазкIкIу апкъыгIвакви ргIарбарта адгалапI.
Йызтахъыз дзачIвызлакIгьи агвыргъьахъв ъадзакIвшуз ботон алапащи (схьа мачвыла йшаларпауа – аредакция ррытаразга) хьапщ рахъвала тадзахри тшырзырбжьа йауашын. «Йынджьыгь» ауагIа ртеатри ГIахIврала КъЧР акъральыгIва театри рартистква хIапхъанчIвиква атаца дшгIадыргалуаз ацIас гIадырбатI.
«Ари йузыджьамщуш ларпшрапI. СайгвыргъьахитI асабиква ъагIаздыз. УахьчIва Согъвым цIабыргдзата гвыргъьахъв ду йалапI. Анчва дырзыразхатI ауи адызгалыз зымгIва», – лразыра ажваква гIахIалхIвтI Согъвым абзазагIв АгIвдза Мадина.
ГвынгIвырапI асасчва щардагIв афачIвква йырзалхыз, «Алашара» жвлара адкIылара йалу апхIвысква рсовет йалакву йдрыхIазырыз абаза рызкъкви ахъагIаракви ъалагылаз ашта ахьыла йшахъуаз.
«Зынгьи абазаква ррызкъы гьсымфасызтI. Мамырса рымапI, ауаса ауат ауи рххитIта хьшвашвата йгIаквдыргылитI. Арызкъква хIчIвква йрапшызшвагьи йаъапI, ауаса кIара агIвыргитI. ЙалкIгIата йсгвапхатI абаза хъагIараква. Афестиваль швабыж йуыс бзипI. ЙанбакIвыз хIара Согъвым аквта апны абаза рызкъыла тшанхIрытхаджьуашыз!» – ллахIвараква хIыцагIвылшатI ажурналистка Кове Наала.
«Абаза» культура-спорт фестиваль йгIадгылтI акъраль аунашвачпагIвчвагьи а-Президент ХIаджьымба Рауль рапхъа дгылата. А-Президентгьи афестиваль аштаква зымгIва дгIарыкIвшатI абаза шарабзараквагьи дырпшытI.
Апсны Республика авице-президент Барцыц Аслан йгIаликIгIатI афестиваль гIвымшкIла апсуа йгьи абаза швкIыгIвпхьадзараква айззартата, зымгIвагьи акультури аспорти йыргвыргъьахъвта йшырзалыз.
«ХIуагIахъа разазаъаща атурых апны ари магIын ду зму гIаншарапI. ХIара йхIгвапапI араъа, Апсны апны, хIайщчви хIахщчви ъагIбауа. Багъьата йхъасцIитI: «Абаза» фестиваль цIаста йщаквгылуаштIта ужвыгьи сквшщарда зымгIвагьи хIаргвыргъьалуштI», – йхIватI авице-президент.
Афестиваль дасузлакIгьи йгвы рыцIа йазгIайуа уыскI шйызгIалхуаш, йгвы чIвауата штшпсищуш апшта йадгалан. Ауи апшта асабиква бзи йырбауа амультфильмква рфырква ъагIарыцхъвмаруаз шта кIьыда рзалхын.
«Сара йыздырхитI Асабиква рхчара амш йазынархаз агвыргъьахъв (ауыгьи июнь агIан АААК йаднагалын – аредакция ррытаразга). Ауи аналга уыжвласыла ужвыгьи ауи апш закI адыргалпI-хIва хIгвыгъун. Сара араъа швабыж йсгвапхитI», – йгвыргъьара хIыцагIвишатI быжьсквша йырту Барцыц Марат.
АААК йаднагалуа агвыргъьахъвква ауат рысасчва уагIахъа фаша ршвырцIарныс швхIаусыгIвата йырзалитI. «Абаза» культура-спорт фестивальгьи ауат йрапшхатI. ЙъакIвызлакIгьи апсуаква йырцIасыз ачгIвычаква зшву дугьи хвыцгьи урыквпшуан. Ауат афашаква афестиваль швабыж йдрыпшдзатI.
«Сара араъа сани сыгIвзачви сыцта сгIайтI. Швабыж йсгвапхитI. Сара кIвымжвы ахъасцIарныс бзи йызбитI, йауа ухIварыквын сара сапсыуапI», – йхIватI Гвынба Арсоу – афестиваль кIвымжвы зышвата йгIайыз ачкIвынхвыц.
Адуней апсуа-абаза конгресс йаланакIуа апхIвысква рсовет аунашвачпагIв Ардзынба Гета агьагьара йахъадзгылу ахIауа даквчважвауата йгIалылкIгIатI афестиваль адгалагIвчва йшайгвгъуз апшта йшцаз.
«ЗымгIва рацкIыс хIыззпшуаз ншатI: хIара апсуа йгьи абаза чкIвыныргIа йрыуата щардагIвы абахIырдыртI. Йацы араъа ауатыкв апны апсуа йгьи абаза бзихагIвчва ацынхун. ХIара ауи апхъала йабамдыруаз [аршIыйагIвчва] гвыпквагьи абахIырбатI. Ажва гьалам, хIара йанакIвызлакIгьи хIапщылан, ауаса афестиваль ацзакIыра йауатыкв духатI. ЗымгIва аквшватI, хIаргьи хIгвыргъьитI [Апсны апны] йапхъахауа «Абаза» культура-спорт фестиваль ъагIахIрайгваз», – лхIватI Ардзынба.
Ауи йылхIватI афестиваль адгалра уыс щарда шапщылаз.
«ХIара ари амш щарда хIазпшытI, швабыжта ауи тшазхIрыхIазыруан, хIыхъвда йыквыз амагIны гIахIгвынгIвуан. Апсны ауыжвгIанчIви турых апны хIайщчва абазаква йапхъахауата абари апш гвып дута рыжвла ъану рпсадгьыл йгIайтI: ауат рпхьадзара 100 йнаднацалитI. ХIара хIыхъаз магIын ду аман турыхла, щала, бызшвала хIшазакIу гIахIырбарныс», – лгвгIанаграква хIыцагIвылшатI Ардзынба Гета.
Афестиваль йгIайыз ауагIа джьасыдза ахъвмарра йалан.
Апсны апны йапхъахауата йакIвшаз «Абаза» культура-спорт фестиваль октябрь а 16 атшын Адуней апсуа-абаза конгресс ЙхIаракIу асовет аунашвачпагIв йкубок ахъазла хвитта абакIрала адуней анкъвакъвраквала йгIалаган хымшкI йнайтI.
швталра йа тшаншвцIара атахъыпI.


ЗымгIва йрапшыз апсуа тгIачва апны йгIадзынгылыз ачкIвын дапхьарныс йгвалан, уацIыхъван къраль щарда рпны даъан, Азия Квта апны йпхIвысхушыз дгIайауын Эфиопия дигатI. Адипломат Шулумба Григорий йынхари йбзазари дрыквчважварныс бзи йгьйымбузтI, ауаса хIара ауи дыгIдыритI йгьи дгьхIхъаштылуам.
Ардзынба Аста
Шулумба Григорий – зыжвла апсыуаз дсовет дипломатын. Ауи асквш 1912 агIан Гвдауыта район йаланакIуа Мгвдзырхва кыт йбзазуз адгьылрхарджьырчва ртгIачва апны дйытI. АчкIвын дхвыцыркIвата йыбата дгIанхан апхъапхъа йанду длыгIзун, ауыгьи адуней анылхIваджь йаба йахща дланаматхатI.
АдгьылрхарджьыгIвчва йрылата йгIадзынгылуаз, кыт бзазащамкIва датша кIара зымбаз Гриша йпхыцIа шцушыз уыла йуызгIацIажьуашшва йаъан. Йаба йахща ауи йапхъахьыла адгьыл йырхарджьра акIвымкIва датша уыс дачIвхушта йгьлымбузтI. Ауаса, йшгIацIцIызла, Гриша ауагIа алыхква здзхъачIваз айшвакви йхъару Африка апны йаъу, зынгьи йымбасыз Эфиопия акIадзакви йызпшуан. Ауи апш йыла йызгIацIажьуазма? Йаргьи йшпаца ауаса?
Йгврыхваз йгьи йайрышыз
Йбзазара апны дыззымпшуаз арыхъварта ауи мшкIы дыквшватI: йанща Ардзынба Манча ачкIвын Лыхны кыт йбзазуз йзаъа Гагулиа Дата йпны дигатI. Ауахьауыгьи йара йгIвыпхIчви Гриши датшагьи йахщапакIи дрыдынхалырныс адин тшазтыз урышв пхIвыскI дгIазшIиттI. АпхIвыс ацIайква урышвла йапхьауа, йгIвуа, хIисап рчпауа йылбжьун.
Гриша апхьара гIайыдахIвуан, адырраква дрызгIашыкъын. Ласыла ауи Гвдауыта апсуа апхьарта дыцIалтI, 15 сквша анирыцкьа бзита дъапхьуз ахъазла зхабар дута йгуз СогIвым йаъаз АщхъагIвчва рапхьарта йгIвбахуз акласс днарахвтI. Ауаъа хвысквша данапхьа амщтахь Шулумба Апсны а-Наркомпрос (Арыпхьарала АуагIа ркомиссариат – аредакция ррытаразга) ашвъала Ленинград (ужвы – Санкт-Петербург) дцатI. Нева йыквчIву акъала апны ауи апхъапхъа ЛГУ (ужвы – Санкт-Петербург къральыгIва университет – аредакция ррытаразга) анхагIвчва рфакультет (рабфак – арабочакви адгьылрхарджьыгIвчви йхIаракIу апхьарта йыцIалныс ласыта йъаздрыхIазыруаз йазалхыз афакультет – аредакция ррытаразга) апны дапхьатI, уацIыхъван ауниверситет аистория факультет дыцIалын дгIалгатI.
Йгвы адзакIьагьи йтамыз ншатI
Шулумба Григорий йзыргIвыз гьщардам, интернет апынгьи ауи йхабар гIауауырныс баргвыпI. Йара йхъатала закIы-гIвба интервью ракIвпI ажурналистква йритыз. Ауат рпны йбергьльу адипломат йхIвахитI рахIа дыззнацIуз дырра йауныс шакIвыз, ауи амщтахь йыншаз пхызтагьи йгьйымбузтI.
Йыншаз ари акIвпI: асквш 1940 агIан ауниверситет дангIалга ЛГУ акомсомол организация ражвала ауи СССР агIвымакъраль уысквала а-Наркомат (СССР а-НКИД) йаланакIуаз ЙхIаракIу а-Дипломат апхьарта днарахвтI. Григорий Москвала дайтыпахтI.
Абашта айсра Ду ангIалага ауи афронт дджвыквлын – дгIацадырпахтI: Дипапхьарта йыцIакваз айсра йгьпшцIармыжьуазтI. Ауат тырган Узбек ССР, Фергана къала йыргатI. Ауаъа Григорий йпхIвысхушыз – жвежвсквша йыртаз Анна – дгIайынйатI. Ауи анцIрала гIвзата, уызквгвыгъуш цIагылата дизалтI, ауат пщгIвысабичва ацгIадзындыргылтI.
Анхара мгIва ахъа
Дипапхьарта дангIалга Шулумба Григорий СССР агIвымакъраль уысквала а-Наркомат АмарагIайырта аргваны хъвшара референтта даладыргатI. Ауи аъанатIала асквш 1945-дза – Эфиопия апны СССР а-Миссия йапхъахауа дасекретарта ддыргылындзкIьа – дынхатI. Ауаъа ауи дгьтынчымызтI, ауаса йзаъазгьи анхара ъабаргвыз гьакIвмызтI.
КПСС а-ЦК партия рхъвыхрала акомитет аунашвачпагIв Пуго Борис йзыйгIвыз ашвъа апны Шулумба Григорий ари апш гIаншаракI даквчважвитI: «Ауи агIан Грузия арыпхьарала йанаркомыз Кикнадзе Грузия агIвымакъраль уысквала наркомта ддыргылтI. Зны Кикнадзе йынхарта пещ (НКИД АмарагIайырта аргваны хъвшара апны) сызшIиттI. Сальам ангIасайх амщтахь Кикнадзе НКИД сшгIанагыз дгIасцIгIатI. УацIыхъван ауи нхара Грузия сцарныс ажва сызгIайгтI. Са йгьсымуытI. ДукI йнамихуата НКИД акадрква рунашвахъцIарта знапIыцIаз Силин М.А. йпны сызшIырттI – ауыгьи садйыргылырныс апхъапхъа бзи-бзи далаган гвауата далгахтI».
Кикнадзе Шулумба Грузияла дамигарныс йцIыхъва дгьтымцIуазтI, Григорий ауи дадымгылуазтын йуысква айчвахуштагьи дйыршварныс далагун. Датша амальгьи гIайрысабапуан. Григорий закIгьи йарымхIвуата Азербайджан ССР АгIвымакъраль уысквала АуагIа ркомиссариатла дхъыргатI. Адипломат шIа СССР а-НКИД апны анхара дшакъвырщтхуашла СССР АгIвымакъраль уысквала анарком акадрква руысла йтарагылыгIв Деканозов йыхьызда ахIвара швъа йгIвырныс дазынадырдзатI. Ауи Шулумба гватшныта дйыздзыргIвын Азербайджан ССР а-НКИД-ла дшхъыргушла аунашва шпыртшыхуаш, йаргьи дъанхауа дшгIанхуш дгIайыргвыгъатI.
Аддис-Абеба апны совет Миссия
Шулумба Григорий Эфиопия асквш 1945 сентябрь агIан дцан асквш 1949 майдза ауи африка къраль даъан – апхъапхъа Аддис-Абеба апны СССР а-Миссия йапхъахауа дасекретарта, уацIыхъван – гIамтакIла ахъвдаквцIараква зкву дынхагIвыта, датшата йухIвушызтын – а-Миссия дахъадата. Ауи азаман Совет Союз социализм анахьанат акъральква йшрыланагушыз йащтан, гуманитар, азджьакIгьи – айсра цхърагIара днарадзун.
Африка апны зуагIахъапхьадзарала йгIвбахауа агыларта змаз Эфиопия апны абзазара анадзара накъвыта йаъан. Асквш 1936 агIан ауи Италия рфашист рква йыркIын пщысквша анцIы акIвпI йанырзытцах. ЙгIвбахуз адуней айсра аналга асахIат Эфиопия абзазагIвчва зымгIва швабыж йрыцхIан, дыррагьи гьрымамызтI, асабиква йрыуата щардагIв псуан. АкъральыгIва унашва ахъицIун аимператор Селассие Хайле I: ауи турых ду зпщылу апаштыхI Соломон йтынхаква дгIарылцIтI, Эфиопия йцIыхъвахуз даимператорын. Шулумба Григорий ауи йпахIба, тынха зквшвуз апаштыхIпа Амха бзита дйабадырын йагIвзахатI. Аимператор йтгIачва адипломат йпхIвысгьи дйыцта ауагIа алыхква ъайззуз ачаражвраква йдрайгвалун, даргьи йызнымкIва совет дипмиссия апны йсасуан.
Шулумба Григорий данаунашвачпагIвыз совет дипмиссия Аддис-Абеба апны ауи агIамта йаквыргIапсыз чымазагIвтара шIыц аргылтI. ЙхIхIвапIта, ауи ачымазагIвтара апны адуней йгIаквпштI Григорий Сергей йпа йпхIахIби йпи. А-Миссия ауысква йырхъйауата адипломат Египет, Иран, Италия, Ватикан даъан.
«Апсны Республика» газет асквш 1991 сентябрь агIан йгIаншвалыз Шулумба Григорий йгIайыквчважвауа абзагIвра ауи азаман йауата ари апш хабаркI алапI: «А-Миссия апны ашIыпIа бзазагIвчва йрыуата щардагIв нхун. Григорий Сергей йпа ауат дрыуата чкIвынкI француз бызшва дазибжьатI, гIальмагьи ййырдыртI. СквшквакI анахъыцIх ауи Москва дгIайын йарыпхьагIв дизыпшгIун. Ауаса Шулумба ауи агIан йуысква чвгьахата йаъан. Ауи закIыла рыцIагьи дйымзарархара ахIатырла Эфиопия йауаз асас апшгIара ныйыжьхтI. Ауи анырдырх бзидздза цIыхта дангIадырзахвах (Шулумба Григорий – аредакция ррытаразга) амщтахь акIвпI».
ЙангIайзычвгьаха агIамта
Асквш 1949 агIан Шулумба Москва дызшIыртхын йхарамкIва къванчагIаквакI гIайыдырцIатI.
«А-Союз сангIайх зджьакI рыбызла къомкI гIасыдырбалтI. Сара сызладыркъванчуз гьсымхатI йгьи сгьырзадымгылтI», – йгIайгвалашвахуан Шулумба Григорий.
Григорий Сергей йпа Эфиопия апны Армель комитет йырхIвачIвгIвыз, Армель комитет йалаз анахьанат рапшта адипмиссия йаднагалуаз алалраква рпны йдрайгвалуз ангьльыз агент Терзян Аветис дипщылатагьи рхIватI. А-Миссия ауат Абашта айсра Ду агIан афронт джьгарта йацхърагIата акIвын йшырдыруаз. Ддыркъванчун Шулумба «йбзу хIыгIвычIвгIвыс динапIыцIцIтагьи» – ауи ззырхIвуз Аддис-Абеба йтагылаз асовет чымазагIвтара йынхуз медахщакI итальянкI хъацIа дъайыццаз, Эфиопия авластгьи ауи дъагIарырымтхыз акIвпI.
Шулумба Григорий йуыс СССР АгIвымакъраль уысквала аминистр, СССР апны уагIа щардагIв зладзыз ачвгьахараква зыршатIуз ахъадаква дрыуазаджвыта ужвы йыгIдырхыз Вышинский Андрей унашва зхъицIуз МИД аколлегия алапшуан, ауи амщтахь – акомпартия аколлегия. Ауат йаращаквыргылракI гIаргтI – анхара дакъвцара, апартиягьи далцара.
«Квырджь бызшва зыуумырдырйа?»
Асквш 1949 апхын Шулумба Григорий йтгIачвагьи йыцта Апсны, Гагра дгIайхтI, ауаъа апхьарта историяла арыпхьагIвта далагарныс йгвы йтан.
«Сара Гагра район АуагIа рарыпхьара ахъвшара тшырзынасырхатI. Арыпхьарала ахъвшара аинспектор квырджь бызшва здыруазтын дгIасцIгIатI. «Момо» – ансхIва квырджь бызшва зссмырдырыз дазцIгIатI. Са ауи йасхIвтI Апсны санаъаз апсуа бызшва шссырдырыз, анахьанат апредметква урышв бызшвала сшрыпхьаз, хвкласск рымщтахь Ленинград апны квтанай апхьартагьи университетгьи сшгIарылгаз», – йгIайгвалашвахуан Григорий Сергей йпа.
Ауи айчважвара злалгаз уаргвышхвушта йгьаъамызтI: «Уара уъапхьаз Россия уцахра атахъхуштI».
Ауысква ауаса йанца Шулумба йтгIачва апхъапхъа Москвала йахътI, ауаъа ауат раба заводкI апны пкъыгIвасла адгалрали апкъыгIваква пшцIыщтрали ахъвшара нхара дзалагатI. ТшытракI анцIы йпхIвыс лпсадгьыл – Азия Квта йцахтI. Фергана область йаланакIуа Яйпана къала апны зныкI йдипломатыз ахъацIа апхьарта апны дарыпхьагIвхан ауыла дызлабзазауш гIайынхун. Сталин дпсыта ахъатачIв культ андрыдзх, асквш 1955 агIан Шулумба Апсны дцахырныс дадрыхвиттI, сквшыкI анагIвс ауи дгIадырзахвахтI. Адипломат МИД дызшIыртхуан, ауаса йара ауаъа дцахныс йхъа йгьаквнаймыргатI.
Апсны апны
Пенсия днадзандзыкIьа Григорий Сергей йпа Гвдауыта район апхьартаква рпны дынхатI. Гвдауыта аурышв агIсквша апхьарта дадиректорын, уацIыхъван йапхъахуз апсуа квтанай апхьарта унашва ахъицIатI, ауи амщтахь Джьырхва кыт апны агIсквша апхьарта дахъадзгылын асквш 1986-дза ауаъа дынхатI.
Асквш 1960 агIан Шулумба Григорий апартия апны дгIащаквдыргылхтI. Йара йыхъаз ауи магIын ду аман. «Са апартия апынгьи, асквш 1927 йгIашIарышвта асквш 1931-дза сызлаз комсомол апынгьи знымзара-зны цIба гьсыцIрымбатI, сыхьыз гвымхарала йгьрымхIватI», – йгIвыхуан ауи йхъа даквчважвауата.
Шулумба Григорий йпхIа лпа Бжаниа Зураб йабаду йщаквкIыз, апхьартата дгIазылгазлагьи, ъанатIата дызланхазлагьи зынгьи тшызмыркIьышвуаз гIвычIвгIвыста акIвпI дшгIайгвалашвахуа. Ауи пIатIу йыквырцIун, амакIыраква алйыргарныс йызхъарцIун, кьангьашра йызцун. Григорий Сергей йпа зныкI йынхартаз дукI дгьаквымчважвалузтI – зуыс здыруа адипломатква ауи гьырцIасым.
швталра йа тшаншвцIара атахъыпI.